title: KNM Valkyrien (A535, 1981)

text: KNM Valkyrien, viirinumero A535, on Norjan laivaston rannikkopuolustuksen tukialus. Se on alkujaan rakennettu siviilialukseksi. Norjan kuninkaallinen laivasto osti sen 1994. Se otettiin käyttöön 4. helmikuuta 1994. Aluksessa on vahvistettu runko, ja se täyttää jääluokan ICE C vaatimukset. Sen toimenkuva on monipuolinen, ja siihen kuuluu monia laivastolle suoritettavia tukitehtäviä, muun muassa se voi toimia hinaajana.


title: Sirppiahven

text: Sirppiahven ("Enoplosus armatus") on Indonesiassa ja Australiassa tavattava ahvenkaloihin kuuluva kalalaji. Se on ainoa laji sirppiahventen heimossa ("Enoplosidae")


title: Sirppiahven

text: Kooltaan sirppiahven kasvaa 23–50 cm pitkäksi. Ruumiinmuodoltaan kala on korkea ja litteä. Kalalla on kaksi korkeaa selkäevää, joista takimmainen on sirpinmuotoinen. Selkäevissä on myös myrkyllisiä piikkejä. Vatsaevät ovat sirppiahvenella hyvin kookkaat. Suu on lajilla pieni ja myös hampaat ovat pienikokoiset. Väritykseltään sirppiahven on pohjaväriltään harmaa ja ruumiissa on mustia pystyraitoja tyypillisesti 7 tai 8 kappaletta. Nuoret sirppiahvenet ovat pitkulaisempia ja väritykseltään laikukkaita.


title: Sirppiahven

text: Sirppiahvenia tavataan Indonesian rannikon läheisyydessä ja eteläisestä Australiasta. Ne elävät matalissa vesissä korkeintaan noin 100 metrin syvyydessä merenpinnasta. Nuoret kalat voivat elää jokien suistoissa ja aikuiset yksilöt ovat mereisiä. Tyypillistä elinympäristöä ovat koralliriutat ja meriheiniä kasvavat alueet. Sirppiahvenet liikkuvat tyypillisesti kookkaissa parvissa, mutta myös yksitellen ja erityisesti lisääntymisaikaan pareittain. Kutuaika kestää heinäkuulta elokuulle. Lajin ravintoa ovat äyriäiset ja madot.


title: Sirppiahven

text: Sirppiahvenia pidetään toisinaan akvaarioissa, mutta niiden arvo akvaariokaupassa on pientä. Niiden pitäminen akvaarioissa on kuitenkin yleistymässä. Se on myös hyvä ruokakala, mutta ei kaupallisesti kovin merkittävä.


title: Lapin metsämuseo

text: Lapin metsämuseo sijaitsee Pöykkölän kaupunginosassa Rovaniemellä Suomen Lapissa noin 3,5 km:n päässä Rovaniemen kaupungin keskustasta. Lapin metsämuseon toiminnasta vastaa Lapin Metsämuseoyhdistys ry.


title: Lapin metsämuseo

text: Lapin metsämuseon alueelle on siirretty 1960-luvulta lähtien eri puolilta Lappia useita metsähistoriaan liittyviä rakennuksia ja rakennelmia. Vanhimmat rakennukset ovat 1900-luvun alusta, uusimmat 1950-luvulta. Museo esittelee savotta- ja uittoelämää eri aikoina.


title: Lapin metsämuseo

text:
Metsähistorian erikoismuseona Lapin metsämuseo tallentaa Lapin metsien käytön historiaan, metsäkulttuuriin ja -perinteeseen liittyvää aineistoa. Museon perustehtäviin kuuluvat esineiden, valokuvien, arkistoaineistojen ja niihin liittyen tietojen tallentaminen ja säilyttäminen.
Lapin metsämuseon kokoelmat ovat karttuneet jo viidenkymmenen vuoden ajan. Museon kokoelmissa on 2010-luvulle tultaessa noin 3000 esinettä, 43 000 valokuvaa ja jonkin verran arkistoaineistoa.


title: Lapin metsämuseo

text: Kantapuu-tietokanta on Luston, Lapin metsämuseon, Pielisen museon, Nurmeksen museon, Möhkön ruukkimuseon, Verlan tehdasmuseon ja Suomen Metsästysmuseon yhteinen digitaalinen kokoelmatietokanta, josta voi hakea museoiden kokoelmatietoa sekä tilata kuvia. Kantapuussa voi myös antaa palautetta ja lisätietoja aineistosta museolle. Kantapuussa olevien kokoelmien tekijänoikeudet kuuluvat aineistoa säilyttävälle museolle.


title: Lapin metsämuseo

text: Kantapuu-tietokanta sisältää jo kymmeniä tuhansia valokuvia, esineitä ja kirjallisuutta, joista suurin osa liittyy metsäkulttuuriin. Tietokanta kasvaa nopeasti digitoinnin edetessä. Kantapuun aineistoon voi tutustua myös Kansallisen digitaalisen kirjaston asiakasliittymän kautta.


title: Kulman kolmiajako

text: Kulman kolmiajako on jo antiikin kreikkalaisten matemaatikkojen pohtima geometrinen konstruktiotehtävä, jossa mielivaltainen kulma on jaettava kolmeen yhtä suureen osaan. Ranskalainen matemaatikko François Viète todisti 1500-luvun lopulla, että tehtävä ei voida ratkaista pelkästään harpin ja merkitsemättömän viivoittimen avulla.


title: Kulman kolmiajako

text: Uudemman todistuksen asian mahdottomuudelle esitti Pierre Wantzel vuonna 1937. Wantzelin todistus perustuu Galois’n teoriaan. Kulman kolmiajako vastaa tietynlaisen kolmannen asteen yhtälön ratkaisemista, mikä ei ole mahdollista käyttämällä yhteen-, vähennys-, kerto- ja jakolaskun lisäksi pelkästään neliöjuuren ottoa.


title: Kulman kolmiajako

text: Vaikka ei olekaan keinoa, jolla "mikä tahansa" kulma voitaisiin jakaa harpilla ja viivoittimella kolmeen yhtä suureen osaan, jotkut tietyt kulmat kyllä voidaan. Esimerkiksi suora eli 90 asteen kulma voidaan siten jakaa, sillä 30 asteen kulma voidaan kyllä piirtää harpilla ja viivoittimella.


title: Kulman kolmiajako

text: Jos sallitaan harpin ja viivoittimen lisäksi muidenkin välineiden käyttö, kulman kolmiajako on kyllä mahdollista. Esimerkiksi neusis-konstruktiot tunnettiin nekin jo antiikin Kreikassa. Ne suoritetaan liu’uttamalla ja kiertämällä samanaikaisesti mitta-asteikolla varustettua viivoitinta. Aikojen kuluessa matemaatikot ovat keksineet muitakin menetelmiä.


title: Kulman kolmiajako

text: Koska tehtävä on helposti esitetty mutta vaikeasti todistettavissa mahdottomaksi, monet pseudomatemaatikot ovat väittäneet ratkaisseensa sen. Näissä ”ratkaisuissa” on usein turvauduttu keinoihin, joita klassisissa geometrisissa konstruktiotehtävissä ei sallita, tai ne ovat täysin väärin.


title: Kulman kolmiajako

text: Kreikkalaiset matemaatikot keksivät jo varhain keinot, joilla pelkästään merkitsemättömän viivoittimen ja harpin avulla voitiin jakaa jana mielivaltaiseen määrään yhtä pitkiä osia, piirtää yhdensuuntaisia suoria, jakaa mielivaltainen kulma kahtia, piirtää monia säännöllisiä monikulmioita tai piirtää neliö, jonka pinta-ala on yhtä suuri tai kaksi kertaa niin suuri kuin annetun monikulmion.


title: Kulman kolmiajako

text: Kolme paljon pohdittua tehtävää jäi kuitenkin ratkaisematta: kulman kolmiajako, kuution kahdentaminen ja ympyrän neliöiminen. Paljon myöhemmin on todistettu, että näitä ei voikaan ratkaista pelkästään harpin ja viivoittimen avulla.


title: Kulman kolmiajako

text: Kulman kolmiajaon geometrinen probleema liittyy läheisesti algebraan, erityisesti kolmannen asteen yhtälöön, sillä trigonometrian avulla kolminkertaisen kulman kosinille johtaa lauseke:


title: Kulman kolmiajako

text: Voidaan osoittaa, että jokainen kompleksiluku, jonka vastinpiste kompleksitasolla voidaan löytää pelkästään harpin ja viivoittimen avulla, kun pisteet 0 ja 1 on annettu, voidaan esittää jonkin toisen asteen yhtälön ratkaisuna, jonka kertoimet ovat rationaalilukuja. Tällaiset kompleksiluvut muodostavat kunnan, joka on kompleksilukujen kunnan alikunta. On myös huomattava, että formula_2 radiaanin eli 60 asteen kulma voidaan piirtää harpilla ja viivoittimella, sillä tasasivuisen kolmion kulmat ovat sellaisia. Jos voidaan osoittaa, että 20°:n kulmaa ei voi samoilla välineillä piirtää, ei ole keinoa, jolla mielivaltainen kulma voitaisiin jakaa kolmeen yhtä suureen osaan.


title: Kulman kolmiajako

text: Käytetään rationaalilukujen joukolle merkintää Q. Jos 60°:n kulma voidaan jakaa kolmia, täytyy sen kolmasosan kosinin, "cos 20°", olla jonkin sellaisen toisen asteen yhtälön ratkaisu, jonka kertoimet ovat rationaalilukuja.


title: Kulman kolmiajako

text:
On huomattava, että "cos 60° = formula_3. Tällöin on edellä olevan yhtälön mukaan
ja siis


title: Kulman kolmiajako

text:
Tästä saadaan
tai yhtäpitävästi
Sijoitetaan tähän formula_8, jolloin formula_9. Käytetään polynomille formula_10 merkintää "p(x)".


title: Kulman kolmiajako

text: Tällöin "x"n eli cos 20°:n minimipolynomi on jokin "p(x)":n tekijä. Koska "p(x)" on kolmannen asteen polynomi, se voidaan jakaa alemman asteen tekijöihin vain, jos sillä on rationaalinen nollakohta. Rationaalijuurilauseesta seuraa lisäksi, että tämän nollakohdan olisi oltava joko 1 tai −1, mutta kumpikaan selvästi ei ole sen nollakohta. Sen vuoksi "p(x)" on redusoitumaton polynomi rationaalilukujen kunnan Q suhteen, ja cos 20°:n minimipolynomi on kolmannen asteen polynomi. Tämän vuoksi 20 asteen kulmaa ei voida piirtää harpilla ja viivoittimella, eikä 60 asteen kulmaa siis voida jakaa kolmia.


title: Kulman kolmiajako

text: Monet henkilöt, jotka eivät tunne yllä olevaa tulosta, ovat ymmärtäneet sen väärin tai virheellisesti hylänneet sen, ovat esittäneet menetelmiä mielivaltaisen kulman jakamiseksi kolmeen yhtäsuureen osaan. Osa näistä menetelmistä on vain likimääräisiä, toiset taas käyttävät hyväkseen menetelmiä, joita klassisissa konstruktiotehtävissä ei sallita ja joita käsitellään tarkemmin jäljempänä. Matemaatikko Underwood Dudley on käsitellyt tällaisia yrityksiä kirjassaan "The Trisectors".


title: Kulman kolmiajako

text: Jotkin tietyt kulmat kuitenkin voidaan jakaa harpilla ja viivoittimella kolmeen yhtä suureen osaan. Esimerkiksi aina, jos jokin kulma formula_11 on täten piirrettävissä, kulma formula_12 voidaan tietenkin jakaa kolmia piirtämällä kulma formula_11. On kuitenkin myös kulmia, joita itsessään ei täten voi konstruoida, mutta jos ne on annettu, ne voidaan jakaa kolmeen yhtä suureen osaan. Sellainen kulma on esimerkiksi formula_14: viisi sellaista kulmaa yhdessä muodostaa kulman formula_15, joka käsittää täyden kierroksen sekä siihen lisätyn, vaaditun kulman formula_16. Yleisesti jos "N" on mielivaltainen positiivinen kokonaisluku, kulma formula_17 voidaan jakaa kolmia, jos ja vain jos "N" ei ole jaollinen kolmella.


title: Kulman kolmiajako

text: Käytetään rationaalilukujen joukolle merkintää .formula_18. Voidaan todistaa seuraava teoreema:


title: Kulman kolmiajako

text:
Kulma formula_11 voidaan jakaa kolmia, jos ja vain jos
on redusoituva kuntalaajennuksessa formula_21.


title: Kulman kolmiajako

text: Tämän lause voidaan todistaa jokseenkin samoin kuin edellä todistettiin, ettei 60 asteen kulmaa voida jakaa kolmia.


title: Kulman kolmiajako

text: Vaikka mielivaltaista kulmaa ei voida jakaa kolmia pelkästään klassisilla kreikkalaisilla harppi- ja viivoitinkonstruktioilla, muilla keinoilla tehtävä on kyllä ratkaistavissa.


title: Kulman kolmiajako

text: Kulman kolmiajako saadaan raja-arvona toistamalla tietyt harppi- ja viivoitinkonstruktiot lukemattomia kertoja ja käyttämällä hyväksi luvun 1/3 esitystä binäärilukuna, joka on 0,01010101... Jaetaan kulma ensin kahtia, minkä jälkeen jompikumpi saaduista kulmista jaetaan edelleen kahtia sen mukaan, milloin tässä binäärikehitelmässä on 0, milloin 1. Mitä useampia kertoja tämä toistetaan, sitä lähemmäs päästään sellaista kulmaa, joka on alkuperäisen kulman kolmasosa. Tämä algoritmi muistuttaa tietojenkäsittelyssä käytettävää binäärihakua, ja vastaavalla tavalla kulma voidaan jakaa kuinka moneen yhtäsuureen osaan tahansa.


title: Kulman kolmiajako

text: Kulman kolmiajako, kuten monet muutkin harpilla ja viivoittimella ratkaisemattomat tehtävät, voidaan helposti suorittaa käyttämällä vahvempia, mutta fyysisesti helppoja paperin taivutusmenetelmiä eli origameja. Näihin perustuvien Huzitan aksioomien avulla voidaan annettu jana lähtökohtana konstruoida sellainen jana, jonka pituus on alkuperäisen janan pituus kerrottuna jonkin kokonaisluvun kuutiojuurella, kun taas harppi- ja viivoitinkonstruktoilla voidaan saada enintään neliöjuuria.


title: Kulman kolmiajako

text: On olemassa nimellä trisectrix tunnettuja käyriä, joita ei voida piirtää harpilla ja viivoittimella, mutta jos ne voidaan muilla keinoilla piirtää, niiden avulla voidaan mikä tahansa kulma jakaa kolmeen yhtä suureen osaan..


title: Kulman kolmiajako

text: Klassisissa kreikkalaissa konstruktiotehtävissä oletetaan, että viivoittimeen ei ole tehty merkintöjä. Jos säännöistä kuitenkin poiketaan sen verran, että siihen on merkitty kaksi pistettä, joiden välistä etäisyyttä käytetään pituusyksikkönä, sanotaan tällaisen viivoittimen avulla tehtyjä konstruktioita neusis-konstruktioiksi. Arkhimedes keksi menetelmän, jolla tällaisen viivoittimen avulla voidaan jakaa mielivaltainen kulma kolmeen yhtäsuureen osaan.


title: Kulman kolmiajako

text: Tässä käytetään hyväksi seuraavia geometrian lauseita:


title: Kulman kolmiajako

text: Oikealla olevassa kaaviossa jaetaan kolmeen osaan kulma "a", jonka kärkipiste on "B". Ensin merkitään piste "A" kulman toiselle kyljelle yhden pituusyksikön eli viivoittimessa olevien merkkien välisen etäisyyden päähän pisteestä "B", ja piirretään ympyrä, jonka säde on "AB".


title: Kulman kolmiajako

text: Tämän jälkeen käytetään hyväksi sitä, että viivoittimessa on kaksi pistettä merkitty. Pidetään se paikoillaan siten, että sen reuna kulkee pisteen "A" kautta, liu'utetaan ja kieretään sitä, kunnes toinen sen merkityistä pisteistä on ympyrän kehällä pisteessä "C" ja toinen kulman toisen kyljen jatkeella pisteessä "D", tosin sanoen "CD = AB". Piirretään ympyrään säde "BC". Tällöin janat "AB", "BC" ja "CD" ovat yhtä suuret; janan "AC" pituudella ei ole merkitystä. Nyt kolmiot "'ABC" ja "BCD" ovat tasakylkisiä, jolloin niillä on myös yhtä suuret kantakulmat.


title: Kulman kolmiajako

text: Tällöin kulma formula_22.


title: Kulman kolmiajako

text: Todistus:


title: Kulman kolmiajako

text: Näistä saadaan sieventämällä edelleen formula_34 eli formula_35, mikä oli todistettava.


title: Kulman kolmiajako

text: Tämä konstruktio ei kuitenkaan ole klassisten sääntöjen mukainen, koska tämä edellyttää viivoittimeen tehtyjä merkintöjä.


title: USS McAnn (DE-179)

text: USS McAnn (runkonumero DE-179) oli Yhdysvaltain laivaston Cannon-luokan saattuehävittäjä, joka palveli toisessa maailmansodassa Atlantilla suojaten saattueita.


title: USS McAnn (DE-179)

text: Alus tilattiin Federal Shipbuilding and Drydock Companyltä Newarkista New Jerseystä. Sen köli laskettiin 17. toukokuuta 1943 ja Donald Roy McAnnin mukaan nimetty alus laskettiin vesille 5. syyskuuta kumminaan Ethel Marie McAnn. Alus otettiin palvelukseen 11. lokakuuta New Yorkissa ensimmäisenä päällikkönään Charles F. Hooper.


title: USS McAnn (DE-179)

text: Koeajojen päätyttyä Bermudalla alus partioi Yhdysvaltain itärannikolla Newportista Rhode Islandilta Charlestoniin Etelä-Carolinaan, kunnes se lähti 19. joulukuuta 1943 saattueen mukana Panaman kanavalle. Alus saapui Coco Soloon 26. joulukuuta, mistä se jatkoi matkaansa 31. joulukuuta Key Westiin. Alus saapui 3. tammikuuta 1944 Key Westiin, jossa se oli osa laivaston kaikuluotain koulua kouluttaen sukellusveneentorjuntaa.


title: USS McAnn (DE-179)

text: Alus liitettiin 21. hävittäjäviirikköön, jonka mukana se partioi Karibialla 29. helmikuuta alkaen. Se liittyi 5. maaliskuuta saattueeseen TJ25 Trinidadista Recifeen. Alus pelasti 15. maaliskuuta Brasilian rannikolla mereen pudonneen B-17 -pommikoneen miehistön ja se saapui seuraavana päivänä Recifeen. Alus liittyi 2. huhtikuuta saattueeseen JT27 Trinidadiin, jonne se saapui 12. huhtikuuta. Seuraavien kolmen kuukauden ajan alus teki kolme matkaa Karibialta Brasiliaan. Se vapautui tehtävästä 12. heinäkuuta ja neljä päivää myöhemmin alus lähti Recifesta suojaten "USS Memphisiä". Alukset partioivat Etelä-Atlantilla etsien Saksan laivaston sukellusveneitä ja ne palasivat Recifeen 30. heinäkuuta.


title: USS McAnn (DE-179)

text: "McAnn" lähti Nataliin, jonne se saapui 10. elokuuta. Alus poistettiin Yhdysvaltain laivaston palveluksesta 15. elokuuta ja se siirrettiin Lend-Lease-ohjelman perusteella Brasilialle vielä samana päivänä.


title: USS McAnn (DE-179)

text: Alus liitettiin 16. elokuuta Brasilian laivastoon nimellä "CTE Bauru" () runkonumerolla D-18. Alus palautettiin Yhdysvaltain laivastolle 30. kesäkuuta 1953 ja se annettiin heti takaisin osana Mutual Defence Assistance Pactia. Alus poistettiin 1982 Brasilian laivastoluettelosta ja sijoitettiin museoon samana vuonna.


title: Gustaf Wideskog

text: Gustaf Selim Wideskog (sukunimi vuoteen 1921 "Gustafsson"; 23. toukokuuta 1903 Ömossa, Siipyy – 7. elokuuta 1955 Tukholma) oli suomalainen ruotsin kielellä kirjoittanut kirjailija.


title: Gustaf Wideskog

text: Wideskogin vanhemmat olivat kansakoulunopettaja Selim Gustafsson ja Hilma Alexandra Koskinen. Hän toimi aluksi muutaman vuoden ajan liikealalla Siipyyn osuusliikkeen Ömossan-sivuliikkeen hoitajana. Myöhemmin hän toimi Syd-Österbotten-, Kaskö Tidning- ja Österbottningern-lehtien avustajana. Wideskog kirjoitti kolme romaania, yhden runokokoelman sekä suuren määrän lehdissä julkaistuja novelleja, pakinoita, artikkeleita ja runoja. Hän käytti nimimerkkejä "Bläckhandsken", "Code", "Fågel Blå", "G. Wdskg", "Pennfäktaren", "Pennskaftet", "Positivhalaren", "Reflex", "Sekretär", "Service" ja "Spärrhaken".


title: Gustaf Wideskog

text: Wideskog muutti 1950 Tukholmaan ja työskenteli siellä varastomiehenä "Arvid Ingströms Pumpfabrik"-nimisessä yrityksessä. Hänet löydettiin hukkuneena Nybrokajenin luota elokuussa 1955.


title: Deluxe

text: Deluxe (SPI20CD) on Xysman rock-albumi, jolla yhtye esitteli tyylinsä kehitystä grindcoresta tyylikkäämpään, mutta myös toisaalta rokkaavampaan indierockin suuntaan ollen tällä levyllä tyylin kehittämisen pioneeri. Levystä on ilmestynyt uusintapainos (SVR 081) 2011 vinyylimuodossa. Uusintapainoksen juhlistamiseksi ja promotoimiseksi Xysma esiintyi Turussa marraskuussa 2011 loppuunmyydyllä keikalla, jolla vierailevana kitaristina 2006 kuolleen Toni Straniuksen tilalla soitti Samae Koskinen.


title: Deluxe

text: A-puoliB-puoli


title: Iida Piiroinen

text: Iida Piiroinen (31. joulukuuta 1889 Kontiolahti – 18. tammikuuta 1956 Liperi) oli suomalainen runoilija.


title: USS Herzog

text: USS Herzog (runkonumero DE-178) oli Yhdysvaltain laivaston Cannon-luokan saattuehävittäjä, joka palveli toisessa maailmansodassa Atlantilla suojaten saattueita. Alus oli nimetty William Ralph Herzogin mukaan.


title: USS Herzog

text: Alus tilattiin Federal Shipbuilding and Drydock Companyltä Newarkista New Jerseystä. Sen köli laskettiin 17. toukokuuta 1943 ja alus laskettiin vesille 5. syyskuuta kumminaan William Herzogin äiti Alice A. Herzog. Alus otettiin palvelukseen 6. lokakuuta ensimmäisenä päällikkönään J. C. Toft Jr.


title: USS Herzog

text: "USS Herzog" lähti 29. marraskuuta 1943 läpäistyään vastaanottotestit New Yorkista suojaten "Arielin" Länsi-Intiaan ja takaisin. Palattuaan 18. joulukuuta alus aloitti saattuepalveluksen suojaten saattueen Karibianmeren poikki Panaman kanavalle, jonne se saapui 27. joulukuuta. Alus palveli myös reiteillä Brasilian Recifeen ja Trinidadiin.


title: USS Herzog

text: Alus kuului 14. huhtikuuta - 14. heinäkuuta 1944 Etelä-Atlantille sijoitettuun Task Group 41.6:een. Se etsi saattuetukialus "USS Solomonsin" suojana ollen Saksan laivaston sukellusveneitä. Alus pelasti lentokoneen upottaman sukellusveneen miehistön 15. kesäkuuta, jonka jälkeen se vieraili Recifessä 23. kesäkuuta. Alus teki toisen purjehduksen osaston mukana palaten Recifeen 16. heinäkuuta.


title: USS Herzog

text: Alus siirtyi 28. heinäkuuta Brasilian laivaston tukikohtaan Nataliin, jossa se poistettiin palveluksesta. Alus lainattiin Brasilian laivastolle osana lend-lease sopimusta 1. elokuuta 1944.


title: USS Herzog

text: "USS Herzog" nimettiin "CTE Beberibeksi" () runkonumerolla D-19. Alus palautettiin Yhdysvaltain laivastolle 30. kesäkuuta 1953 ja se annettiin heti takaisin. Alus ajoi karille 1966 ja se romutettiin 1968.


title: Meltwater Group

text: Meltwater Group (Suomessa Meltwater Finland Oy) on Norjassa vuonna 2001 perustettu pilvipalveluita (Software as a Service, SaaS) tarjoava ohjelmistoyritys. Yrityksen käyttämä alkuperäinen teknologia syntyi Norjan tietokonekeskuksen rahoittaman tutkimuksen pohjalta. Perustaja ja omistaja Jörn Lyseggen on käynnistänyt myös monia muita start-up yrityksiä. Vuodesta 2001 lähtien Meltwater on laajentunut voimakkaasti ja perustanut toimistoja Eurooppaan, Pohjois-Amerikkaan, Aasiaan, Australiaan ja Afrikkaan.Yrityksen pääkonttori sijaitsee San Franciscossa. Meltwater tarjoaa viestintä- ja media-aloille suunnattuja tuotteita. Yrityksellä on globaalisti 50 toimistoa , yli 1000 työntekijää ja 23 000 asiakasta . Suomessa Meltwaterilla on noin 50 työntekijää ja kaksi toimistoa: Helsingissä ja Tampereella.


title: Meltwater Group

text:
Vuonna 2011 yritys hankki uutta osaamista ostamalla JitterJamin ja IceRocketin sekä liittämällä niiden teknologiat Meltwater Buzz –sosiaalisen median seurantapalveluun.
2016 Meltwater hankki Encore Alertin , josta tuli Meltwater Executive Alerts .
2017 alkuvuodesta Meltwater hankki tekoälyyn keskittyneen start-up yrityksen Wrapidityn The Meltwater Foundation on yrityksen voittoa tavoittelematon yksikkö, joka tarjoaa yrittäjyys- ja ohjelmointikoulutusta lahjakkaille afrikkalaisille opiskelijoille Meltwater Entrepreneurial School of Technologyssa (MEST) Accrassa, Ghanassa.


title: Mussalon koulu

text: Mussalon koulu on peruskoulu Kotkassa Mussalon saarella. Koulussa toimivat yleisopetuksen vuosiluokat 1–5. Koulussa toimii myös erityisluokkia.


title: Mussalon koulu

text: Mussalon koulu sijaitsee Mussalon liikuntahallia vastapäätä.


title: Mussalon koulu

text: Mussalon kansakoulu aloitti toimintansa vuonna 1902. Koulurakennus valmistui vuonna 1903, ja sitä laajennettiin vuonna 1923. Mussalon saaren suoraan Kotkansaareen yhdistävä Norssalmen silta valmistui 1980-luvulla, ja seurauksena Mussaloon syntyi runsaasti uutta asutusta ja Mussalon koulun oppilasmäärä kasvoi huomattavasti. Mussaloon rakennettiin tällöin uusi koulu eri paikkaan kuin vanha koulurakennus. Vanha puukoulu sijaitsee vanhan Etukylän alueella Suojakalliontiellä (), vanhassa koulussa toimi Kymijoen 4H-Yhdistyksen iltapäiväkerho vuoteen 2011 asti. Nykyisin vanha puukoulu on yksityisessä omistuksessa.


title: Lotto (Xysman albumi)

text: Lotto (SPI29CD) on Xysman albumi, jolla yhtye kehitti tyyliään yhä tietoisemmin indierockin suuntaan. Albumi sisältää brittipop-vaikutteita, psykedeelisiä hetkiä ja yksinkertaisen tiukkaa hard rockia. "Loton" on tuottanut Jani Lankinen, kuten myös aiempia Xysman levyjä. Brian De Palma käytti kappaletta ”Shortest Route” ohjaamassaan elokuvassa "Snake Eyes" (1998).


title: Niilo Ödman

text: Niilo Henrik Ödman (14. huhtikuuta 1901 Soini – 11. joulukuuta 1956 Kuopio) oli suomalainen näytelmäkirjailija joka käytti nimimerkkiä Jahvetti Korpela.


title: Working Girl – tieni huipulle

text: Working Girl – tieni huipulle ("Working Girl") on vuonna 1988 ensi-iltansa saanut romanttinen komediaelokuva. Elokuvan pääosia esittävät Melanie Griffith, Harrison Ford, Sigourney Weaver, Alec Baldwin ja Joan Cusack. Elokuvan on ohjannut Mike Nichols. Elokuva oli taloudellinen menestys ja se voitti Golden Globe -palkinnon vuonna 1988. Elokuvasta tehtiin myöhemmin 12-osainen minisarja vuonna 1990.


title: Working Girl – tieni huipulle

text: Elokuvassa topakka nuori sihteeri (Griffith) taistelee tympeän esimiehensä (Weaver) kanssa työ- ja rakkausasioissa (Ford).


title: Working Girl – tieni huipulle

text: Carly Simon palkittiin Oscarilla ja Grammyllä elokuvan laulusta ”Let The River Run”.


title: Working Girl – tieni huipulle

text: "The New York Timesin" kriitikot valitsivat "Working Girlin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Tiutisen koulu

text: Tiutisen koulu oli Kotkan Tiutisen saarella sijainnut peruskoulu. Koulussa toimivat esikoulu sekä vuosiluokat 1–6. Sen oppilasmäärä oli vuonna 2015, esiopetusoppilaat mukaan lukien noin 40. Syksyllä 2016 koulu lakkautettiin ja sen oppilaat siirtyivät Hakalan kouluun.


title: Tiutisen koulu

text: Tiutisen kyläkokous esitti vuonna 1907 Kymin kunnan kuntakokoukselle oman kansakoulun perustamista, jonka kuntakokous hylkäsi. Kuntakokous hylkäsi myös uuden hakemuksen kolmen vuoden kuluttua, josta valitettiin Viipurin läänin kuvernöörille. Keisarillinen senaatti antoi päätöksen koulun perustamisesta ja koulu aloitti toimintansa vuonna 1912 Tiutisen työväentalosta vuokratuissa tiloissa. Koulurakennus valmistui vuonna 1913. Tiutisen koulussa opettajana toiminut Hulda Salmi toimi kansanedustajana vuosina 1910–1918.


title: Tiutisen koulu

text: Kotkan kaupunginjohtaja Henry Lindelöf esitti Tiutisen koulun lakkauttamista vuonna 2011, mutta Kotkan kaupunginhallitus torjui esityksen. Sama toistui vuonna 2013.


title: Tiutisen koulu

text: Helmikuussa 2016 koulun lakkauttamisesta tehtiin päätös äänin 26-25. Oppilaat siirtyivät syksyllä Hakalan kouluun.


title: Joutilaisuus

text: Joutilaisuus tarkoitaa toimettomuutta tai joutenoloa. Arkipuheessa tällä ymmärretään työnteon vastakohta tai vapautumista siitä, vapaa-aikaa ja sen viettoa, laiskottelua ja kiireettömyyttä. Joutilaisuus voi olla myös myönteistä itsekkyyttä sekä elämistä tässä ja nyt. Joutilaisuus merkitsee eri ihmisille erilaista arvolatausta ja saattaa joissakin tilanteissa olla jopa elämää ylläpitävä voima. Pakotettu joutenolo ilman mahdollisuutta virikkeisiin koetaan epämiellyttäväksi.


title: Joutilaisuus

text: Joutilaisuus oli esiteollisena aikakautena lainsäädännöllisesti tuntematon käsite, koska ihmisten ajasta valtaosa kului jokapäiväisen elannon hankkimiseen eikä vapaa-aikaa juuri ollut . Kuitenkin jo 1600-luvulla oli väestölle työvoimapulan takia määrätty palveluspakko: jokaisen oli työllistettävä itsensä joko omalla työllään tai toisen palveluksessa. Vuoden 1739 palkollissäännössä joutenolo tehtiin rikolliseksi ja samoin työtä vailla olevan auttaminen. Astumalla toisen palvelukseen työntekijä alistui isäntävallan alle. Isännällä oli oikeus ja jopa velvollisuus kurittaa ruumiillisesti palvelijaansa, jos tämä rikkoi kotikuria.


title: Joutilaisuus

text: Elintason asteittainen nousu, viinan käytön ja huvittelukultturin kuten tanssin, yöjuoksun, korttipelien tai kuokkavierailun yleistyminen rahvaan keskuudessa lisäsivät 1700-luvulla työtä tekevä väestön poissaoloja arkisesta aherruksesta, mikä koettiin epäkohtana. Siksi erilaisin järjestyssäännöin pyrittiin ohjaamaan ja rajoittamaan sekä nuorten että varsinkin palkollisten vapaa-ajan käyttöä. Säännöt johtivat kirkkokurin kiristymiseen ja Etelä-Pohjanmaalla pitäjäkurin syntyyn.


title: Joutilaisuus

text:
Varsinaiset joutilaisuussäädökset ja -rangaistukset perustuivat vuoden 1805 palkollisasetukseen, joka sääteli isäntäväen ja palkollisten välisiä palvelussuhteita. Asetus velvoitti palvelusväen olemaan kaikkina arkipäivänä työssä sekä kiinnitti huomiota irtolaiskysymykseen, koska kukaan ei saanut kirjoittaa hengille palkollista, joka ei ollut hänen palveluksessaan. Asetus edellytti siten edelleen laillisen suojeluperiaatteen sekä palvelupakkovelvollisuuden noudattamista.
Asetusta sovellettaessa irtolaiset leimattiin helposti laiskuuteen ja ilkivaltaisuuteen taipuviksi, ja siksi heidän liikkuvuuttaan pyrittiin rajoittamaan. Irtolaisiksi todetut voitiin ilmoittaa maaherralle, jolla oli valta lähettää heidät sotapalvelukseen tai yleiseen työlaitokseen. Ainakin Etelä-Pohjanmaalla meneteltiin näin yleisesti 1800-luvun alussa, mikä tarkoitti irtolaisten karkottamista pitäjästä. Perusteena oli tavallisesti heidän irstainen tai muuten sopimaton elämäntapansa. Vielä niinkin myöhään kuin vuonna 1865 keisarillinen majesteetti antoi erityisen joutolaisasetuksen, jossa määriteltiin, miten tämän väestöryhmän kanssa oli meneteltävä.


title: Joutilaisuus

text: Erityisesti Etelä-Pohjanmaalla mutta laajemminkin Suomessa tulivat viimeistään 1800-luvun alussa ongelmaksi palvelusväen tavallisesti maanantaipäiviin osuneet vapaapäivät, koska kaikki eivät kyenneet juopottelun tai muiden rientojen takia työhön. Siksi Etelä-Pohjanmaan eri pitäjien käräjillä rangaistiin palkollisia säännöllisesti vuoden 1805 palkollisasetuksen perusteella heidän vapaapäivistään, mistä ensikertalaiselle lankesi kolmen ruplan sakko.


title: Joutilaisuus

text: Kolmessa Etelä-Pohjanmaan pitäjässä täydennettiin palkollisasetusta lisäsakoin, jolloin vapaapäivien vietosta voitiin tuomita myös talollis- ja torppariväestöä. Lapuan vuoden 1843 hallitusääntö (Lapuan laki) rankaisi jokaista talon omistajaa, joka hyväksyi lastensa ja palkollistensa olevan joutilaana, ja samaa periaatetta noudatettiin Laihialla ja Mustasaaressa. Näissä pitäjissä rangaistiin 1840–1859 kaikkiaan 81 henkeä pelkästään ylimääräisten säädösten takia, mikä oli kuutisen prosenttia kaikista pitäjäkurisakoista.


title: Joutilaisuus

text: Vuoden 1805 palkollisasetus toistettiin useissa eteläpohjalaisissa järjestyssäännöissä, mikä korosti valtakunnallisen asetuksen merkitystä ja lisäsi sen tehoa. Jos ottaa huomioon myös palkollisasetuksen mukaiset sakot, jaettiin esimerkiksi Lapualla 1844–1893 vapaapäivä- ja joutilaisuussakkoja kaikkiaan 225 kappaletta. Tällöin niiden osuus käsitti lähes viidenneksen kaikista kurisakoista. Joutilaisuusrangaistukset loppuivat kuitenkin muita pitäjäkurisääntöjä aiemmin – muutamia poikkeuksia lukuun ottamatta jo 1860-luvulta alkaen. Viimeistään 1880-luvulle tultaessa myös palvelupakkovelvollisuus ja laillinen suojelu olivat siirtyneet käsitteinä historiaan.


title: Joutilaisuus

text: Työtä tekevän väestön työolojen kiristymiseen vaikutti osaltaan pitkään jatkunut työvoimapula, sillä samaan aikaan kun tervan- ja kydönpoltto sekä muut maatalouden sivuelinkeinot vaativat runsaasti työvoimaa, lisääntyivät nuorten vapaa-ajan harrastukset. Siksi paikallishallinnon elimet olivat pitkin 1700-lukua pyrkineet erilaisin rangaistuksin rajoittamaan nuorten vapaa-aikaa ja yhdessäolomuotoja, jotta työvoima olisi arkipäivinä tehokkaassa käytössä. Tämän kehityksen huipennukseksi syntyivät 1800-luvun alun joutilaisuussäännöt, jotka menettivät merkityksensä vasta elinkeinojen vapauttamisen myötä.


title: Joutilaisuus

text: Paikallisilla ja yleisillä rangaistussäädöksillä talojen isännille avautui samalla mahdollisuus siirtää lastensa ja palkollistensa kurinpito- ja kasvatusvastuu kylä- ja pitäjähallinnon sekä viranomaisten harteille, koska yksityinen talollinen ei aina voinut työvoiman vaikean saatavuuden takia vaatia alustalaisiltaan säädösten ehdotonta noudattamista. Tätä ehdottomuutta painottivat kuitenkin uskonnolliset näkemykset, sillä kirkollisissa piireissä pidettiin nuorten erilaisia ajanvietteitä sekä synnillisinä että turmiollisina. Paikalliset itsehallintoelimet eivät puolestaan kyenneet järjestyksenpitoon vastaamaan juuri muuten kuin pelkin rangaistuksin.


title: Duqu

text: Duqu on tietokonemato, joka löydettiin 1.9.2011. Madon uskotaan olevan läheistä sukua Stuxnetille. Mato on saastuttanut järjestelmiä useissa maissa, mutta on löytynyt erityisesti Iranista.


title: Duqu

text: Budapestin Yliopiston alainen "The Laboratory of Cryptography and System Security (CrySyS)" Unkarissa, joka alkujaan haittaohjelman löysi, kirjoitti ja julkaisi Duquksi nimeämästä uhasta 60-sivuisen raportin. Symantec julkaisi myöhemmin saman raportin päivitetyn version.


title: Duqu

text: Keskeisiä ominaisuuksia Duqulle ovat muun muassa ohjelmallinen näppäilyn tallentaja, joka tallentaa myös kaiken näytön sisällön, sekä etäkäyttöohjelma, jonka tutkijat uskovat antavan mahdollisuuden koneen täydelliseen hallintaan. Duqun varsinaiseksi tarkoitukseksi on kuitenkin uskottu olevan tunkeutuminen suojattuihin järjestelmiin käyttäen saman verkon kevyemmin suojattuja koneita alustana ja varastaa näistä näiden suojauksesta vastaavia sertifikaatteja.


title: Duqu

text: Symantec lausui omassa CrySyS raporttiin perustuvassa tutkimuksessa, että Duqu on rakenteeltaan lähes identtinen Stuxnetin kanssa, mutta haittaohjelman käyttötarkoitus on täysin eri. Symantec uskoo, että Duqun loi joko sama taho kuin Stuxnetin tai käytössä oli ainakin Stuxnetin lähdekoodi. F-Securen Mikko Hyppönen taas totesi, että Duqun kerneli on niin identtinen Stuxnetin kanssa, että heidän oma analyysijärjestelmä erehtyi luulemaan Duqua Stuxnetiksi.


title: Duqu

text: Duqun hiljaisen asentumisen mahdollistaa aito, taiwanilaiselta C-Media -yritykseltä varastettu laitesertifikaatti. Sertifikaatti on sittemmin peruttu.


title: Duqu

text: Yksi lähde, Dell SecureWorks, ei kuitenkaan usko Duqun olevan kytköksissä Stuxnetiin.


title: Duqu

text: Haittaohjelma tunkeutuu järjestelmiin nk. nollapäivähaavoittuvuuden kautta, tässä tapauksessa TrueType-kirjasinjärjestelmän kautta. Myös Stuxnet käytti aiemmin tuntematonta heikkoutta hyväkseen; levitysalustana on toiminut Microsoft Word -asiakirja.


title: Shontelle

text: Shontelle Layne (s. 4. lokakuuta 1985) on barbadoslainen laulaja-lauluntekijä. Hän julkaisi debyyttialbuminsa "Shontelligence" Yhdysvalloissa marraskuussa 2008. Hänen toinen albuminsa "No Gravity" julkaistiin syyskuussa 2010. Hänen kuuluisimpia kappaleitaan ovat ”T-Shirt” ja ”Impossible”. Hän on sanoittanut Rihannan ”Man Down” -kappaleen.


title: Magnus Krog

text: Magnus Krog (s. 19. maaliskuuta 1987 Høydalsmo) on norjalainen yhdistetyn hiihtäjä, olympiamitalisti ja joukkuekilpailun MM-mitalisti.


title: Magnus Krog

text: Nuorten MM-kilpailuissa Krog voitti joukkuekilpailun pronssia vuonna 2007. Val di Fiemmen MM-kilpailuissa 2013 hän oli normaalimäen Gundersen-kilpailussa kymmenes. Normaalimäen joukkuekilpailusta Krog voitti hopeaa yhdessä Norjan joukkueen kanssa. Sotšin olympialaisissa 2014 hän saavutti normaalimäen Gundersen-kilpailussa pronssia ja voitti joukkuekilpailussa kultaa. Suurmäen kilpailussa hän oli kahdestoista. Lahden MM-kilpailuissa 2017 hän sai joukkuehopeaa ja parisprinttikilpailun hopeaa sekä sijoittui normaalimäen Gundersen-kilpailussa kymmenenneksi ja suurmäessä 11:nneksi.


title: Magnus Krog

text: Maailmancupissa Krog kilpaili ensimmäisen kerran Trondheimissa 6. joulukuuta 2008. Maailmancupin pisteille hän pääsi ensimmäisen kerran maaliskuussa 2011 Lahden kilpailussa, jossa hän sijoittui 18:nneksi. Ensimmäisen maailmancupin voittonsa hän saavutti 25. marraskuuta 2011 Kuusamossa. Hän on voittanut myös Lillehammerissa 6. joulukuuta 2015 ja Val di Fiemmessä 28. helmikuuta 2016. Lisäksi hän on sijoittunut seitsemän kertaa toiseksi ja kerran kolmanneksi (30.1.2019 mennessä). Kauden 2012–2013 kokonaispisteissä hän sijoittui 18:nneksi, kaudella 2013–2014 kymmenenneksi ja kaudella 2015–2016 kuudenneksi.


title: Magnus Krog

text: Krog sijoittui kaudella 2010–2011 Continental Cupin kokonaispisteissä toiseksi.


title: Olli Ruotsalainen

text: Olli Ruotsalainen (s. 13. lokakuuta 1994 Pori) on suomalainen jääpalloilija, joka pelaa tällä hetkellä kasvattajaseurassaan Porin Narukerässä.


title: Olli Ruotsalainen

text: Ruotsalainen pelasi ensimmäisen Bandyliigaottelunsa kaudella 2011–2012 Mikkelin Kamppareita vastaan Porissa. Ruotsalainen on aiemmin edustanut Narukerän junioreita. Ensimmäisen Bandyliigamaalinsa Ruotsalainen teki Porvoon Akillesta vastaan 2. joulukuuta 2011 Porissa pelatussa ottelussa, jonka Narukerä voitti lukemin 4–1. Osuma oli ottelun voittomaali. Ruotsalaisen uran ensimmäinen ammattilaistason hattutemppu syntyi Narukerän kotikentällä, Porissa pelatussa Bandyliigan ottelussa Helsingin Botniaa vastaan tammikuun 7. päivänä vuonna 2012


title: Olli Ruotsalainen

text: Ruotsalaisen ensimmäisen Bandyliigakauden runkosarjan tehot olivat 12+2 (18 pelattua ottelua). Playoff-otteluiden pisteet olivat puolestaan 2+0 (5 pelattua ottelua).


title: Olli Ruotsalainen

text: Maajoukkueessa Ruotsalainen esiintyi ensimmäistä kertaa kaudella 2010–2011, kun alle 17-vuotiaiden maailmanmestaruuskilpailut järjestettiin Varkaudessa. Pistesaldona kisoista Ruotsalaisella oli yksi maali viidessä pelaamassaan ottelussa.


title: Olli Ruotsalainen

text: Kaudella 2011-2012 Ruotsalainen oli alle 19-vuotiaiden maajoukkueen mukana maailmanmestaruuskilpailuissa jotka järjestettiin Porissa. Viidestä pelaamastaan ottelusta Ruotsalaisen pistesaldo oli 3+0.


title: Olli Ruotsalainen

text: Ruotsalainen valittiin kauden 2011-12 Suomen parhaaksi alle 19-vuotiaaksi pelaajaksi nuoresta iästään huolimatta. Hän kuuluu myös kaudella (2012-13) alle 19- vuotiaiden ikäluokkaan, ja näin ollen saa kutsun käydessä edustaa toistamiseen 19- vuotiaiden maajoukkuetta.


title: Olli Ruotsalainen

text: Kaudella 2012-2013 Ruotsalainen teki 17 pelaamissaan bandyliigaottelussa tehot 5+1 sekä 5 pelaamissaan playoff-ottelussa tehot 1+1. Hän edusti myös Suomen alle 19-vuotiaiden maajoukkuetta Norjan pääkaupungissa Oslossa järjestetyissä EM-kilpailuissa joissa mukana olivat Suomen lisäksi isäntämaa Norja, Ruotsi sekä Venäjä. Ruotsalaisen tehot 4 pelaamassaan maaottelussa olivat 2+0.


title: Olli Ruotsalainen

text: Elokuussa 2013 Ruotsalainen valittiin 23-vuotiaiden maajoukkueeseen Ruotsin Uppsalassa järjestettävään tuplamaaotteluun.


title: Nokia C2-05

text: Nokia C2-05 on matkapuhelinvalmistaja Nokian valmistama lokakuussa 2011 julkaistu liukukannellinen matkapuhelin. Nokia C2-05:n hintaluokka on noin 50 euroa ilman veroja.


title: Philipp Nicolai

text: Philipp Nicolai (10. elokuuta 1556 Mengeringhausen, Hessen – 26. lokakuuta 1608 Hampuri) oli saksalainen luterilainen pastori, runoilija ja säveltäjä. Hän toimi urallaan muun muassa Altwildungenin ja Hampurin St. Katharinenin johtavana pastorina. Nicolai kirjoitti traktaatteja luterilaisuuden ja kalvinismin rajanvedosta muun muassa vastauksena kalvinilaisen Bartholomaeus Pitiscuksen traktaattiin. Lisäksi Nicolai kirjoitti uransa aikana virsiä.


title: Philipp Nicolai

text: Philipp Nicolai syntyi 10. elokuuta 1556 Hessenin Mengeringhausenissa luterilaisen pastorin Dieterich Nicolain pojaksi. Vuonna 1575 Nicolai meni Erfurtin yliopistoon ja siirtyi sieltä vuonna 1576 Wittenbergin yliopistoon, josta hän valmistui vuonna 1579. Hän asui valmistumisensa jälkeen neljä vuotta Volkhardinghousenissa lähellä Mengeringhousenia ja kävi useasti saarnaamassa isänsä puolesta. Elokuussa 1583 hänet nimitettiin saarnaajaksi Herdecken kaupunkiin, missä hänelle tuotti vaikeuksia erityisesti kaupungin neuvoston roomalaiskatolisuus. Espanjalaisten palkkasoturijoukkojen ottaessa kaupungin haltuunsa huhtikuussa 1586 hän erosi virastaan.


title: Philipp Nicolai

text: Nicolaista tuli vuoden 1586 lopulla Niederwildungenin diakoni ja vuonna 1587 saman paikkakunnan pastori. Marraskuussa 1588 hänestä tuli Altwildungenin johtava pastori ja leskikreivitär Margaretha Waldeckilaisen hovisaarnaaja ja hänen poikansa Wilhelm Ernstin opintojen ohjaaja. Vuonna 1596 hän siirtyi Unnaan Westfaleniin. Unnaa piinasi vuosina 1597-1598 rutto, joka vei 1 300 asukasta. Nicolai masentui jatkuvien hautajaisten seurauksena, yhtenäkin päivänä kaivettiin peräti 30 hautaa. Lisäksi hän joutui joulukuussa 1598 jälleen pakenemaan espanjalaisia ja palasi vasta huhtikuussa 1599.


title: Philipp Nicolai

text: Tähän aikaan Nicolai luki Augustinuksen teosta "Jumalan valtio", joka osittain innoitti häntä itseään kirjoittamaan vuonna 1599 teoksen "Freudenspiegel des ewigen Lebens" (”Iankaikkisen elämän ilon peili”). Siinä hän valoi yhteen kalvinismiin jyrkän eron tehneen luterilaisen uskon sekä barokille ominaisen kuolemaan ja tuonpuoleiseen liittyvän mystiikan. Hän kirjoittaa muun muassa: ”"meidän ajallinen elämämme on uudestisyntymisen prosessi, meidän ajallinen kuolemamme on hartaasti ikävöity taivaallisen kirkkauden esiinmurtautuminen."” Kirjaan sisältyy kaksi Nicolain tekemää virttä, jotka molemmat sisältyvät myös suomalaiseen virsikirjaan, "Wie schön leuchtet der Morgenstern" nimellä "On kirkas aamutähti nyt" numerolla 43 ja "Wachet auf, ruft uns die Stimme" nimellä "”Herätkää”! niin huuto kaikaa" numerolla 163.


title: Philipp Nicolai

text: Huhtikuussa 1601 Nicolai valittiin Hampurin St. Katharinenin kirkon johtavaksi pastoriksi. Hän aloitti siellä 6. elokuuta 1601. Hän oli Hampurissa suosittu saarnaaja, jota kutsuttiin ”toiseksi Krysostomokseksi”, ja häntä pidettiin luterilaisen kirkon ”pilarina”.


title: Philipp Nicolai

text: Nicolai kävi pariinkin otteeseen tiukkaa rajanvetoa kalvinilaisuuden suuntaan. Ensimmäiseksi hän kirjoitti traktaatin kalvinilaisten Jumalasta ja uskonnosta, ilmeisesti varoituskirjana maallikoille. Teos sai myös laajempaa huomiota, sillä Petrus Johannis Gothus käänsi sen ruotsiksi vuonna 1602 tukemaan Ruotsin papiston käymää kamppailua kuningas Kaarle IX:n kalvinilaistamispyrkimyksiä vastaan.


title: Philipp Nicolai

text: Nicolai osallistui 22. lokakuuta 1608 kollegansa Penshornin ordinaatioon ja poistui sieltä huonovointisena. Tauti kehittyi ankaraksi kuumeeksi, ja hän kuoli 26. lokakuuta 1608. Hänet haudattiin Hampurin St. Katharinenin kirkkoon.


title: Philipp Nicolai

text: Kalvinilainen hovisaarnaaja Bartholomaeus Pitiscus julkaisi vuonna 1606 traktaatin "Trewhertzige Vermahnung", jossa hän kehotti luterilaisia liittymään kalvinilaisiin, jotta yhdessä kyettäisiin vastustamaan katolisuutta. Traktaatissa toisaalta annettiin ymmärtää luterilaisten ja kalvinistien erojen olevan vähäpätöisiä, mutta toisaalta Pitiscus näki ratkaisuksi nimenomaisesti sen, että luterilaiset luopuvat kalvinilaisista poikkeavista ehtoolliskäytännöistään ja -käsityksistään. Philipp Nicolai kirjoitti heti seuraavana vuonna yhden merkittävimmistä luterilaisista vastauskirjoituksista Pitiscuksen kirjoitukseen.


title: Philipp Nicolai

text: Nicolai toi ilmi käsityksensä kalvinilaisten esittämien lähentymistarjousten epäluotettavuudesta vastauksensa esipuheessa. Hän perusteli epäluuloisuuttaan muun muassa Saksin vaaliruhtinaskunnan kalvinistamiskauden tapahtumilla. Nicolai kommentoi traktaattia kohta kohdalta ja antoi kuhunkin kohtaan vastauksensa. Hän totesi muun muassa, että kalvinilaisten vaatima leivänmurtaminen ehtoollisella on luterilaisille sivuasia, mutta koska se oli kalvinilaisten ehtoolliskäsityksessä vain tunnusmerkki, eivät luterilaiset voi joustaa asiassa. Molempien osapuolien kirjoitukset olivat ehdottomia, mutta Nicolai oli ilmaisussaan jyrkkäsanaisempi. Hän arveli, että mikäli sekä Luther että Zwingli ovat autuaina taivaassa, heidän kiistansa kestänee ikuisesti. Kun kalvinilainen osapuoli valitti luterilaisten käyttävän herjaavia ilmaisuja kalvinisteista, Nicolai huomautti kalvinistienkin käyttäneen luterilaisista näitten ehtoolliskäsitykseen viitaten nimityksiä ”lihanahmijat” ("Fleischfresser") ja ”verensärpijät” ("Blutsäuffer"), vaikka kumpaakaan termiä ei käytetty Pitiscuksen traktaatissa.


title: Philipp Nicolai

text: Nicolai totesi myös, ettei hän suinkaan ollut haluton elämään rauhassa kalvinistien kanssa. Nicolainkin mielestä hajaannus oli onnettomuus. Hänen mielestään traktaatissa oli kuitenkin sekoitettu toisiinsa poliittinen ja hengellinen rauha. Luterilaiset olivat Nicolain mukaan aina valmiit poliittiseen rauhaan, eli sopuisaan rinnakkaiseloon saman valtion alamaisina. Hengellinen rauha sen sijaan edellyttäisi uskon ja jumalanpalveluksen yhteyttä.


title: Bielkenstierna

text: Bielkenstierna oli Ruotsin ritarihuoneeseen kirjoitettu vapaaherrallinen aatelissuku numero 28. Suku on Liivinmaalta kotoisin ja vuonna 1510 Claus Hansson oli amiraali. Hänen poikansa Hans Clausson toimi Södermanlandin laamannina, lyötiin ritariksi Eerik XIV:n kruunajaisissa. Hän oli myös amiraali ja valtaneuvos.Hänen pojanpoikansa Hans Caesson nimitettiin amiraaliksi vuonna 1611 ja hänen poikansa Claes korotettiin Pyhäjoen vapaaherraksi vuonna 1652, jolloin alueen kylistä muodostettiin hänen vapaaherrakuntansa.


title: Mintsy

text: Mintsy () on maalaiskunta ja sen keskuskylä Novgorodin alueen Hvoinajan piirissä Venäjällä. Kylä sijaitsee Pesjoen varrella 18 kilometriä Hvoinajasta koilliseen. Kunnan pinta-ala on 373 neliökilometriä. Asukkaita on runsaat 500 henkeä (vuonna 2011).


title: Mintsy

text: Mintsyn kunta sijaitsee Valdain ylängön koillisosassa. Se rajoittuu idässä Hvoinajan piirin Kabožan, etelässä Dvorištšin, lounaassa Hvoinajan ja lännessä Ostahnovon kuntiin sekä pohjoisessa Vologdan alueen Tšagodoštšan piiriin. Seudulla on pieniä järviä, joista suurimmat ovat Buvykinskoje ja Svetloje. Hyötykaivannaisiin kuuluvat savi ja turve.


title: Mintsy

text: Keskuskylän lisäksi kuntaan kuuluu viisi kylää: Grišutino, Omošje, Paledi, Pogorelka ja Voronskoje. Lähes kaikki kuntalaiset asuvat Mintsyssä.


title: Mintsy

text: Mintsyn kautta kulkee Hvoinajan ja Pestovon välinen maantie. Kylästä on linja-autoyhteys Hvoinajaan ja Kabožaan. Seudun pääelinkeino maatalous, joka on erikoistunut maidon ja lihan tuotantoon. Maatalousyrityksiä on kaksi. Lisäksi on asukkaiden henkilökohtaisia aputalouksia.


title: Mintsy

text: Kuntakeskuksen palveluihin kuuluvat lastentarha, keskikoulu, kulttuuritalo, kirjasto, ensiapuasema ja neljä kauppaa. Nähtävyyksiä ovat muinaiset hautapaikat, vuonna 1874 rakennettu kirkko, kartano ja entisen paperitehtaan varastorakennus, 1900-luvun vaihteessa rakennettu Putilovin talo ja sairaalarakennukset.


title: Zarubino

text: Zarubino () on kylä Novgorodin alueen Ljubytinon piirin Ljubytinon kunnassa Venäjällä. Se sijaitsee Okulovkan ja Neboltšin välisen rautatien varrella 10 kilometriä Ljubytinosta kaakkoon. Kylän ohi kulkee myös Ljubytinon ja Borovitšin välinen maantie. Kylässä on 1400 asukasta (vuonna 2011).


title: Zarubino

text: Neuvostoaikana Zarubino oli kaupunkimainen taajama, jossa toimi Borovitšin tulenkestävien materiaalien kombinaatille savea tuottanut kaivos. Toiseksi suurin yritys oli Kirovin tehtaan konepaja. Kaivos suljettiin kannattamattomana vuonna 1991 ja konepaja lopetti toimintansa 2000-luvun vaihteessa. Vuonna 2004 paikkakunnan status alennettiin kyläksi.


title: Zarubino

text: Zarubino koostuu puutarhapalstojen ympäröimistä omakotitaloista ja matalista asuintaloista. Kylästä on linja-autoyhteys Ljubytinoon. Rautatiellä on henkilöliikennettä kahdesti viikossa. Palveluihin kuuluu lastentarha, keskikoulu, kulttuuritalo, kirjasto ja lastenkoti. Zarubinossa toimii myös Ljubytinon piirisairaala.


title: Šerehovitši

text: Šerehovitši () on kylä Novgorodin alueen Ljubytinon piirin Ljubytinon kunnassa Venäjällä. Se sijaitsee Belajajoen varrella 10 kilometriä Ljubytinosta itään. Kylässä on 180 asukasta (vuonna 2011).


title: Šerehovitši

text: Novgorodin Bežetskin viidennekseen kuulunut Šerehovitši oli keskiajalta lähtien pogostan ja myöhemmin volostin keskus. Vuonna 1924 se liitettiin Belskojen (nykyisen Ljubytinon) volostiin. Kylällä on historiallisen asutuskeskuksen status. Sen nähtävyyksiä ovat Belajajoen luonnonmaisema, muinaiset hautakummut, Pokrovan kirkon jäännökset, vuonna 1876 avattu zemstvon sairaala ja entinen koulu.


title: Šerehovitši

text: Kylästä on linja-autoyhteys Ljubytinoon. Palveluihin kuuluvat kirjasto, ensiapuasema ja kauppa. Sairaalarakennuksissa toimii tuberkuloosiparantola.


title: Kamenka (Ljubytino)

text: Kamenka () on kylä Novgorodin alueen Ljubytinon piirin Ljubytinon kunnassa Venäjällä. Se sijaitsee samannimisen järven rannalla 20 kilometriä Ljubytinosta koilliseen. Kylässä on 10 asukasta (vuonna 2011).


title: Kamenka (Ljubytino)

text: 1500–1600-lukujen vaihteessa autioitunut Kamenka ja sen lähikylät luovutettiin vuonna 1660 Käkisalmen läänistä paenneiden karjalaisten asuttaviksi. Aleksandr Suvorovin isä osti ne valtiolta vuonna 1763. Sotapäällikkö itse kävi perintötilallaan ensimmäisen kerran vuonna 1784. Suvorovin pojanpoika lahjoitti kartanon sotainvalidien vanhainkodiksi vuonna 1879. Seudun karjalaisasutus venäläistyi lopullisesti 1900-luvun alussa.


title: Kamenka (Ljubytino)

text: Nykyään Kamenkalla on historiallisen asutuskeskuksen status. Sen tärkein nähtävyys on Suvorovin kartano kirkkoineen. Muita historiallisia kohteita ovat 1800–1900-lukujen vaihteessa rakennettu Fjodorovan kartano sekä kaksi vanhaa asuintaloa.


title: Trans Europ Express

text: Trans Europ Express (lyh. TEE) oli Länsi-Euroopan maiden välisten nopeiden junayhteyksien verkosto. Laajimmillaan vuonna 1974 siihen kuului 45 junaa ja se yhdisti 130 kaupunkia. Trans Europ Express -junat liikennöivät vuosien 1957–1995 välisenä aikana.


title: Trans Europ Express

text: Trans Europ Express -verkko luotiin vuonna 1957 Alankomaiden rautateiden johtajan F.Q. den Hollanderin ajatuksen pohjalta. Liikennöinnistä huolehtivat yhteistyössä Alankomaiden, Italian, Saksan liittotasavallan, Sveitsin ja Ranskan rautatieyhtiöt. Vaikka junat kulkivatkin heti alusta lähtien Belgian kautta, Belgian rautatieyhtiö liittyi mukaan vasta 1964. Myös Luxemburg liittyi myöhemmin mukaan.


title: Trans Europ Express

text: Verkon perusajatus oli tarjota nopeita ja mukavia maiden rajat ylittäviä junayhteyksiä liikemiehille ja muille säännöllisesti matkustaville. Junissa oli vain ensimmäisen luokan vaunuja, ja matkustajat maksoivat normaalin lipunhinnan lisäksi matkan pituuden mukaan määräytyvän lisämaksun. Junien aikataulut pyrittiin suunnittelemaan niin, että liikematkustajat ehtivät yhden päivän aikana matkustamaan lähtöasemaltaan määränpäähänsä, hoitamaan siellä liikeasioitaan ja ehtivät paluumatkalle samana iltana. Jokaisella TEE-junalla oli yksilöllinen nimi. Muutamat nimistä olivat käytössä jo ennen TEE-verkoston luomista ja ne jatkoivat liikennöintiään sen osana vuodesta 1957 lähtien. Esimerkiksi Settebello oli liikennöinyt vuodesta 1953 ja Rheingold vuodesta 1951. TEE-verkostossa oli aluksi 13 eri reittiä. Kaikki reitit olivat rajat ylittäviä kansainvälisiä junavuoroja vuoteen 1965 saakka, jolloin alettiin liikennöidä kansallisia TEE-junia, joita olivat ranskalainen "Mistral" ja saksalainen "Blauer Enzian".


title: Trans Europ Express

text: Aluksi TEE-junien veturit ja moottorijunayksiköt olivat dieselkäyttöisiä, koska eri maiden rautateiden sähköistysjärjestelmissä oli huomattavia eroja ja niiden yhteensovittaminen oli tuolloin ongelmallista. Dieselkäyttöinen juna saattoi ylittää maiden rajat nopeasti, sen sijaan että olisi jouduttu vaihtamaan veturi rajalla. Sen lisäksi moni maiden rajat ylittävä rataosuus oli tuolloin vielä sähköistämättä.


title: Trans Europ Express

text: Saksan rautatieyhtiö Deutsche Bundesbahn (DB) otti käyttöönsä virtaviivaisia VT 11.5 -dieselmoottorijunia sekä Alankomaat ja Sveitsi RAm/DE -dieseljunia. TEE-verkoston perustaminen antoi sysäyksen kehittää eri sähköistysjärjestelmissä liikennöimään kykeneviä sähkövetureita ja moottorijunayksiköitä. Saksan DB otti muiden tyyppien ohella käyttöönsä E 10.12- ja DB 103 -kaluston. Sveitsin SBB otti käyttöön vuonna 1961 neljässä eri sähköistysjärjestelmässä liikennöivän RAe TEE II -junayksikön. Belgian rautatieyhtiö esitteli vuonna 1962 sähköveturin, joka kykeni liikennöimään kolmessa järjestelmässä, ja vuonna 1966 neljässä. Ranskassa SNCF kehitti ja otti käyttöönsä neljää järjestelmää käyttävän CC 40100 -luokan vuosina 1964–1970.


title: Trans Europ Express

text: Vuodesta 1975 lähtien kaikki TEE-junat kahta lukuun ottamatta olivat sähkövetoisia, enimmäkseen veturijunia. Dieselvetoisia olivat enää L’Arbalète ja Bavaria.


title: Ilhéu Sinho

text: Ilhéu Sinho on Pohjois-Atlantilla sijaitseviin Selvagenssaariin kuuluva asumaton pikkusaari. Selvagenssaaret ovat osa Portugalille kuuluvaa Madeiran autonomista aluetta.


title: Ilhéu Sinho

text: Sinho kuuluu Selvagem Granden ja kahden muun pikkuluodon, Palheiro da Terran ja Palheiro do Marin, ohella koillisiin Selvagenssaariin.


title: Onnenpotku

text: Onnenpotku on Glory Leppäsen ohjaama komediaelokuva vuodelta 1936.


title: Onnenpotku

text: Elokuva oli ensimmäinen suomalaisen naisohjaajan pitkä elokuva. Elokuvan oli aloittanut Erkki Karu, mutta hänen kuoltuaan yllättäen työtä tarjottiin Toivo Särkälle, joka ei kuitenkaan uskaltanut ottaa vastuuta ohjaamisesta vaan siirsi sen Leppäselle. Leppäsellä oli kokemusta alalta yhden ulkomailla pidetyn alan seminaarin verran ja roolit kahdessa mykkäelokuvassa. Kuvaaja Yrjö Norta auttoi Leppästä teknisissä seikoissa, ja Leppänen vastasi lähinnä henkilöohjauksesta. Leppänen jatkoi sittemmin teatteriohjaajana ja kirjailijana. Musiikin säveltänyt Erkki Karun poika Olavi Karu teki myöhemmin useita elokuvakäsikirjoituksia, mutta myös sävelsi musiikin viiteen muuhunkin elokuvaan


title: Onnenpotku

text: Leppänen on myöhemmin kertonut kuvauksista, että kokemattomat Tuominen ja Toivonen ujostelivat kovasti rakkauskohtauksien tekoa. Kun Leppänen käski heidän harjoitella nurkan takana, Toivonen valitti: "Mutta kun minä en rakastu!"


title: Onnenpotku

text: Tarina kertoo työttömäksi joutuvasta insinööristä ja tehtailijan tyttärestä, jotka seurustelevat salaa tytön isältä, joka on suunnitellut tyttärelleen toista sulhasta. Varkauksien ja väärinkäsitysten kautta päästään onnelliseen lopputulokseen.


title: Onnenpotku

text: Aikalaisarvioissa todetaan suomalaisen elokuvan kehityksen suunta: eteenpäin. Maakansan kriitikko lausuu: "Onnenpotku on epäilemättä luettava parhaitten kotimaisten elokuvien joukkoon". Paitsi ohjaajan, myös käsikirjoittaja Valentinin eli Ensio Rislakin ansiot huomataan useassa arviossa.


title: Onnenpotku

text: Myöhemmissä televisioesitysten aikaisissa arvioissa elokuvan kankean näytelmällisyyden syinä pidetään näyttelijöiden, Yrjö Tuomisen ja Ester Toivosen, kokemattomuutta, mihin Leppänen itsekin on viitannut, sekä tuotanto-olosuhteita, ei niinkään ohjaajaa, Vaikka replikointi ei ole erityisen sujuvaa, ansioina ovat erään kriitikon mukaan työttömyyden kuvaus, Aku Korhosen hahmo ja Ester Toivosen rooliasut.


title: Naiskohtaloita

text: Naiskohtaloita on Toivo Särkän ohjaama elokuva vuodelta 1947. Se perustuu Guy de Maupassantin romaaniin "Une vie" (1883; "Elämän tarina", suom. Martti Wuori 1918 ja "Naiskohtalo", suom. Olavi Linnus 1945).


title: Naiskohtaloita

text: Romaanin pohjalta on tehty useita elokuvia, joista kuuluisin on Alexandre Astrucin ohjaama "Eräs elämäntarina" (" Une vie", 1958).


title: Naiskohtaloita

text: Alkuperäinen Guy de Maupassant kertomus sovitettiin 1800-luvun puolivälin Suomeen. Patruuna Erlingin tytär Anette (Eeva-Kaarina Volanen) on toipunut sairaudestaan, ja palattuaan kotiin hän on menossa naimisiin kriitikon sanoin salskean ratsuväen luutnantin Klaus von Trappin (Rauli Tuomi) kanssa. Luutnanttiin ihastuvat myös palvelustyttö (Rauha Rentola) ja everstin rouva (Doris Hovimaa).


title: Naiskohtaloita

text: Aikalaisarvioijat näkevät elokuvassa kunnianhimoa ja huoliteltua työtä. Kaiken kaikkiaan monen suhtautuminen on yllättyneen myönteinen. Mutta soraääniäkin kuuluu, ja elokuvaa luonnehditaan suurten tunteiden liialliseksi vyöryttämiseksi, ja siinä nähdään jopa äitelyyttä, ja kokonaisuutena se on erään arvioijan mukaan "epäkypsä työ, joka ei vakuuta eikä liikuta katsojaa". Kalle Peronkosken kuvaus saa arvioissa erityistä kiitosta, samoin näyttelijätyötä pidetään erinomaisena. Eeva-Kaarina Volanen tekee elokuvassa läpimurtonsa. Sekä Peronkoski että Volanen palkittiin Jussilla.


title: Naiskohtaloita

text: Myöhemmissä televisioesitysten aikaisissa kritiikeissä elokuvaa on luonnehdittu traagiseksi melodraamaksi ja Särkän parhaisiin kuuluvaksi ohjaustyöksi. Sen ominaispiirteinä nähdään luonteva eteneminen ja luonnon hyödyntäminen tarinan tehosteena.


title: Teodor Peterson

text: Teodor Anders Peterson (s. 1. toukokuuta 1988 Uumaja) on ruotsalainen maastohiihtäjä.


title: Teodor Peterson

text: Vancouverin olympialaisissa 2010 Peterson sijoittui sprintissä 11:nneksi. Oslon MM-kilpailuissa 2011 hän oli sprintissä 16:s ja Val di Fiemmen MM-kilpailuissa 2013 15:s. Sotšin olympialaisissa 2014 Peterson voitti hopeaa vapaan hiihtotavan sprintistä ja pronssia Emil Jönssonin kanssa perinteisen parisprintistä. Falunin MM-kilpailuissa 2015 hän oli perinteisen hiihtotavan sprintissä seitsemäs. Pyeongchangin olympialaisissa 2018 hän sijoittui perinteisen sprintissä yhdeksänneksi.


title: Teodor Peterson

text: Maailmancupissa Peterson kilpaili ensimmäisen kerran 7. maaliskuuta 2009 Lahdessa, jossa hän hiihti vapaan hiihtotavan sprintissä 16:nneksi. Ensimmäisen maailmancupin voittonsa Peterson saavutti Kuusamon maailmancupin avaustapahtuman sprinttikilpailussa kaudella 2011–2012. Viikkoa myöhemmin hän voitti Jesper Modinin kanssa maailmancupin parisprintin Düsseldorfissa. Davosin vapaan hiihtotavan sprintissä Peterson sijoittui toiseksi ja Milanossa kolmanneksi. Hän voitti vapaan hiihtotavan sprintin Moskovassa ja oli Lahdessa perinteisen sprintissä toinen. Hän voitti sprintticupin kokonaiskilpailun.


title: Teodor Peterson

text: Peterson sijoittui kaudella 2012–2013 Quebecin sprintissä toiseksi ja voitti Liberecin sprintin. Sprintticupissa hän oli neljäs. Kaudella 2013–2014 hän voitti sprintin Falunin finaalitapahtumassa ja sijoittui sprintticupissa neljänneksi. Kaudella 2017–2018 hän oli Planican perinteisen hiihtotavan sprintissä kolmas.


title: Frisco Kid

text:
Frisco Kid on vuonna 1979 ilmestynyt länkkärikomediaelokuva. Elokuvan pääosia esittävät Gene Wilder, Harrison Ford, Ramon Bieri, Val Bisoglio, George DiCenzo ja Leo Fuchs. Elokuvan on ohjannut Robert Aldrich.
"Video-oppaassa" vuodelta 1994 "Frisco Kid" saa kolme tähteä viidestä, mikä vastaa sanallista arviota ”hyvä”.


title: Kemin komppania

text: Kemin komppania oli vuosien 1733-1734 toimeen pannun ruotujaon mukaisesti yksi Pohjanmaan jalkaväkirykmenttiin kuuluva osa.


title: Kemin komppania

text: Se muodostui ruoduista :


title: Pyhäjoen komppania

text: Pyhäjoen komppania oli vuosien 1733-1734 toimeen pannun ruotujaon mukaisesti yksi Pohjanmaan jalkaväkirykmenttiin kuuluva osa.


title: Pyhäjoen komppania

text: Se muodostui ruoduista :


title: Lohtajan komppania

text: Lohtajan komppania oli vuosien 1733-1734 toimeen pannun ruotujaon mukaisesti yksi Pohjanmaan jalkaväkirykmenttiin kuuluva osa.


title: Lohtajan komppania

text: Se muodostui ruoduista :


title: Singles (Xysman albumi)

text: Singles (SPI41CD) on Xysman minialbumi, jonka nimi viittaa levyllä oleviin julkaisemattomiin 7-tuumaisiin singleihin. Haastattelutietojen mukaan Xysman jäsenet olivat tuolloin myös itse singlejä, joten nimellä on kaksoismerkitys. Albumi on kuitenkin kuvitteellinen kokoelmalevy, koska kysymyksessä on alkuperäisjulkaisu eikä kappaleita julkaistu myöskään jälkikäteen singleinä. Musiikillisesti Xysma siirtyi tällä levyllä yhä enemmän indierockin kentälle ja flirttaili jopa pateettiselle iskelmämusiikille, johon Xysman laulajan Jani Muurisen laulutapa hyvin istui.Roop eli Jani Lankinen


title: Elmeri Rantalainen

text: Elmeri Rantalainen (s. 2. kesäkuuta 1990 Kuusankoski) on suomalainen potkunyrkkeilijä, joka voitti vuonna 2011 musical forms -luokan maailmanmestaruuden Dublinissa.


title: Elmeri Rantalainen

text: Rantalainen osallistui "Talent Suomi" -kykykilpailuun vuonna 2009.


title: Fruit Ninja

text: Fruit Ninja on peli, jonka on kehittänyt Halfbrick Studios. Peli on saatavilla iOS:lle, Windows Phone 7:lle, Symbianille, Badalle, Androidille, Xboxille ja Windowsille.


title: Fruit Ninja

text: Ideana on "pyyhkäistä" näyttöä alustasta riippuen sormella, hiirellä tai Kinect:llä koko kädellä, viipaloiden ilmaan lenteleviä hedelmiä. Pelissä on tarkoitus saada mahdollisimman paljon pisteitä, viipaloimalla hedelmiä ja välttämällä pommeja. Monesta peräkkäisestä viipaloidusta hedelmästä "Combosta" saa ekstrapisteitä. Classic-modessa on ns. 3 elämää, eli voi missata hedelmän kolme kertaa ennen kuin peli loppuu, mutta mikäli pelaaja saa pelissä tasan sata luvun (100, 200, 300...) hän saa ylimääräisen elämän. Pelaaja voi vaihtaa terää tai taustaa suorittamalla erilaisia tehtäviä. Teristä ei hyödy esim. ekstrapisteinä. Jokaisessa terässä on teemaan sopivat äänet.


title: Fruit Ninja

text: Ensimmäisenä myyntikuukautena Fruit Ninjaa myytiin 200 000 kpl, toisena kuukautena 1000 000kpl. Vuoteen 2011 mennessä peliä oli myyty yli 20 000 000 euron edestä. Peli sai myös kriitikoilta hyvän vastaanoton ja pääsi yhdeksi Time-lehden top 50 iPhone-sovellusta listalle. Pelin hinta-laatusuhdetta on myös ylistetty. Peli sai vaihtelevaa kritiikkiä siitä, kuinka satunnaisesti ennätyspisteet pystyi saamaan, sillä hedelmien määrä vaihtelee.


title: Witch (kappale)

text: The Witch (Osku-003) on suomalaisen garage rock -yhtye Xysman 7" single, joka julkaistiin vuonna 1995. Sen molemmat kappaleet ovat cover-versioita. A-puolen ”The Witch” on alun perin The Sonicsin esittämä ja sen on kirjoittanut Gerry Roslie. B-puolella on Huggin’ Waynen kappale ”Love Vein”.


title: 47 Pst.K/35

text: 47 Pst.K/35 eli m/39 Böhler oli itävaltalainen panssarintorjuntatykki. Asetta valmistettiin myös Italiassa, jolloin Suomessa sen mallimerkintä oli 47 Pst.K/39 Suomen armeija käytti asetta sekä talvi- että jatkosodassa.


title: 47 Pst.K/35

text:
Ase suunniteltiin Böhler-yhtiössä, ja italialaiset ostivat muutamia aseita ja Breda aloitti aseen lisenssivalmistuksen. Asetta käyttivät myös
Romanian ja Alankomaiden armeijat. Natsi-Saksa sai tykkejä liitettyään Itävallan maahansa. Saksalaiset käyttivät aseesta nimitystä 47 mm PaK (Panzerabwehrkanone). Neuvostoliitto sai tykkejä sotasaaliina Latviasta


title: 47 Pst.K/35

text: Suomeen tykkiä saatiin ostetuksi kymmenen kappaletta joulukuussa 1939. Ammuksia ostettiin 50 000 kpl. Italia lähetti 12 asetta, mutta ne ehtivät maahan välirauhan aikana. Tänä aikana Böhler/Breda-kanuunoita oli käytettävissä 32 kappaletta mukaan lukien talvisodassa saadut sotasaalisaseet. Jatkosodassa ase jäi tehottomaksi Neuvostoliiton uusiutunutta panssarikalustoa vastaan.


title: 47 Pst.K/35

text: Tykin paino tuliasemassa oli 336 kg. Maksimi kantomatka oli 7,5 kilometriä. Sirpalekranaatin paino oli 2,37 kg ja lähtönopeus 335 m/s. Panssarikranaatti painoi 1,44 kg ja kranaatin lähtönopeus oli 630 m/s. Panssarikranaatti läpäisi 43 millimetriä panssaria 500 metrin etäisyydeltä. Aseen maksimi- ja minimikorotuskulmat olivat +56 ja - 15 astetta. Sivusuunnassa liikevara oli 62 astetta.


title: 47 Pst.K/35

text: Tŝekkoslovakialla oli 47 mm:n pst- tykki, jonka ammus oli modifioitu itävaltalaisesta versiosta. Ase oli Ŝkodan omaa suunnittelua tyypiltään P.U.V vz 36 L/43.4. Tavanomaisen panssarikranaatin lähtönopeus oli 775 m/s ja läpäisy 500. metrin etäisyydeltä 30 asteen kulmassa 52 millimetriä. Saksalaisten kehittämä kranaatti, jossa oli kovametalliydin, läpäisi 500. metrin matkalta 58 millimetriä vastaavassa kulmassa. 100 metrin etäisyydeltä läpäisy oli 100 mm. Lähtönopeus oli 1 080 m/s. Saksalaiset käyttivät aseesta nimeä PaK 36(t).Viitteet


title: Tomasz Frankowski

text: Tomasz Frankowski (s. 16. elokuuta 1974 Puolassa) on Puolan maajoukkueen ja Puolalaisen Jagiellonia Białystok kärkipelaaja.


title: Tomasz Frankowski

text: RC Strasbourg


title: Satu Kristina Jaatinen

text:
Satu-Kristina Vesa (o.s. Jaatinen) (s. 26. syyskuuta 1978) on suomalainen oopperalaulaja, jonka ääniala on sopraano (tarkemmalla äänityyppiluokitukselta dramaattinen sopraano).
Vesa on valmistunut Lahden ammattikorkeakoulusta muusikoksi vuonna 2010 sekä Sibelius-Akatemian laulumusiikin osaston oopperakoulutuksesta oopperalaulajaksi sekä musiikin maisteriksi keväällä 2016 opettajanaan Anssi Hirvonen.
Vesa on esiintynyt useiden suomalaisten sinfoniaorkesterien solistina (muun muassa Sinfonia Lahti, Kuopion kaupunginorkesteri) ja tehnyt oopperarooleja Lahden Oopperassa. Vuodesta 2011 lähtien hän on ollut Suomen Kansallisoopperan kuoron laulaja. Satu-Kristinan ääntä on kuvailtu suurivolyymiseksi ja kantavaksi.


title: Viktor Modzalevski

text: Viktor Igorevitš Modzalevski (, 13. huhtikuuta 1943 Aktjubinsk, Kazahstanin SNT, Neuvostoliitto – 20. marraskuuta 2011 Tulan alue, Venäjä) oli urheilu-urallaan Neuvostoliittoa edustanut kalpamiekkailija, olympiamitalisti ja maailmanmestari.


title: Viktor Modzalevski

text: Modzalevski saavutti Neuvostoliiton joukkueessa kalvan joukkuekilpailun hopeaa Méxicon kesäolympialaisissa 1968 ja pronssia Münchenin kesäolympialaisissa 1972. Méxicossa hän sijoittui kalvan yksilökilpailussa neljänneksi ja Montréalissa 1976 kalvan joukkuekilpailussa viidenneksi. Maailmanmestaruuskilpailuista Modzalevski saavutti kalvan joukkuekilpailussa kolme mitalia, joista yhden kultaisen.


title: Viktor Modzalevski

text: Modzalevski kuoli 68-vuotiaana tieliikenneonnettomuudessa.


Kansainvälinen päivä naisiin kohdistuvan väkivallan lopettamiseksi on Yhdistyneiden kansakuntien (YK) julistama vuosipäivä, jolloin kiinnitetään huomiota naisiin kohdistuvaan väkivaltaan. Vuosipäivää on vietty 25. marraskuuta vuodesta 1999 lähtien. Sitä vietetään vuonna 1960 Domininkaanisessa tasavallassa murhattujen Mirabalin sisarusten kuolinpäivänä.


title: Valkoparta Karjupukki (televisiosarja)

text: Valkoparta Karjupukki () on brittiläinen kaksiosainen minisarja vuodelta 2006. Sarja perustuu Terry Pratchettin samannimiseen romaaniin. Sen ohjasi Vadim Dean. Pääosissa ovat David Jason, Michelle Dockery, Marc Warren, Ian Richardson ja Joss Ackland. Terry Pratchett näkyy sarjassa cameoroolissa. Sarja esitettiin Suomessa Yle TV2:ssa joulukuussa 2009.


title: Valkoparta Karjupukki (televisiosarja)

text: Karjupukki on Joulupukin vastine Kiekkomaailmassa. Ennen karjunvalvojaisaattoa Karjupukki on kuitenkin kadonnut. Kuolema ryhtyy hoitamaan Karjupukin tehtäviä.


title: Albert Kuqi

text: Albert Kuqi (s. 14. helmikuuta 1992 Mikkeli) on suomalainen jalkapalloilija. Hän on pelipaikaltaan hyökkääjä. Kuqi on taustaltaan Kosovon albaani.


title: Albert Kuqi

text: Kuqi allekirjoitti helmikuussa 2011 Hakan kanssa yksivuotisen sopimuksen, johon sisältyi myös optio toisesta vuodesta. Hän pelasi kaudella 2011 kymmenen liigaottelua. Myös Kuqin veljet Shefki ja Njazi ovat tulleet tunnetuiksi jalkapalloilijoina.


title: Tetsuwan Atom

text: Tetsuwan Atom () on japanilaisen Osamu Tezukan vuonna 1952 julkaistu sarjakuva, jonka pohjalta tehtiin vuonna 1963 julkaistu televisioanimaatio. Sarja seuraa "Atom"-nimisen robotin seikkailuja. Sarja oli ensimmäisiä suosittuja japanilaisia animaatioita ja jonka suosio levisi myös Japanin ulkopuolelle.


title: Tetsuwan Atom

text: Tetsuwan Atomin maailma on tieteisfiktiivinen, jossa robotit ja ihmiset elävät rinnakkain. Tarina keskittyy päähenkilöön, robottiin nimeltä Atom, jonka tiedeministeriössä työskentelevä tohtori Tenma luo korvatakseen auto-onnettomuudessa menettämänsä poikansa. Tenma loi Atomin kuolleen poikansa kuvaksi, mutta pian huomaa, ettei robotti kykene täyttämään poikansa paikkaa.


title: Tetsuwan Atom

text:
Jonkin ajan kuluttua tiedeministeriön uusi johtaja tohtori Ochanomizu huomaa robotin ja adoptoi tämän. Uusi johtaja huomaa robotin voimakkuuden, taidon ja kyvyn kokea ihmismäisiä tunteita. Tämän jälkeen Atom taistelee rikollisuutta ja pahuutta vastaan. Hänen vihollisiaan ovat robotteja vihaavat ihmiset, avaruusolennot ja tuhoa aiheuttavat toiset robotit.
Sarjaa tehtiin 193 jaksoa vuosina 1963-1966. Sen ohjasivat Eiichi Yamamoto, Gisaburo Sugii, Osamu Dezaki ja Yoshiyuki Tomino. Käsikirjoituksen tekivät Osamu Tezuka ja Yoshiyuki Tomino. Musiikki on Tatsuo Takain tekemä.


title: Tetsuwan Atom

text: Tekniikaltaan sarja oli rajoitettua animaatiota, jossa oli vain 8 kuvaa sekunnissa. Tuotantokustannukset olivat aluksi 550 000 jeniä jaksoa kohden, loppuvaiheessa 2-3 miljoonaa jeniä.


title: Tetsuwan Atom

text: Sarja teki animesta koko kansan ohjelmistoa, jota voitiin esittää iltaisin parhaaseen katseluaikaan. Se oli ensimmäinen tv-anime, joka myytiin ulkomaille ja Amerikassa sen ensi-ilta oli jo syksyllä 1963.


title: Tetsuwan Atom

text: Astro Boyn pohjalta tehty ensimmäinen televisiosarja ei ollut animaatio, vaan erikoisefekteillä höystettyä näyteltyä draamaa. Sitä esitettiin vuosina 1959-1960 yhteensä 65 osaa. Tezuka itse oli tyytymätön tähän sarjaan ja se oli yksi syy siihen, että hän ryhtyi itse animaatiotuottajaksi.


title: Tetsuwan Atom

text: Animaatiosta tehtiin uusintaversio 1980-luvulla ja toinen vuonna 2003. Näisä vanhempaa sarjaa esitettiin 52 jaksoa vuosina 1980-1981 ja uudempaa 50 jaksoa vuosina 2003-2004. Vuonna 2009 ilmestyi amerikkalainen sarjaan perustuva 3D-tietokoneanimaatio Astro Boy. Akira Himekawa teki myös sarjakuvasta uuden version, joka on julkaistu suomeksi kolmena pokkarina nimellä Astro Boy.


title: Andrew Lincoln

text: Andrew Lincoln (s. Andrew James Clutterbuck, 14. syyskuuta 1973 Lontoo) on englantilainen näyttelijä. Vuosina 2010–2018 hän näytteli yhdysvaltalaisessa AMC:n televisiosarjassa "The Walking Dead".


title: Andrew Lincoln

text: Lincoln on aiemmin näytellyt muun muassa brittiläisissä televisiosarjoissa "This Life", "Teachers" ja "Afterlife" sekä elokuvissa "Rakkautta vain" (2003), "Ikuinen rakkaus" (2004), ja "Heartbreaker" (2010).


title: Andrew Lincoln

text: Lincoln opiskeli näyttelemistä Lontoon Royal Academy of Dramatic Art -teatterikoulussa.


title: Ville Kauppinen

text: Ville Kauppinen (s. 10. tammikuuta 1993) on suomalainen jalkapallomaalivahti, joka edustaa Veikkausliigassa pelaavaa Valkeakosken Hakaa.


title: Ville Kauppinen

text: Kauppinen teki ensiesiintymisensä pääsarjatasolla kaudella 2011 pelaten seitsemän liigaottelua, joista kuusi avauskokoonpanossa. Hänet ajettiin kauden aikana kerran kentältä punaisella kortilla.


title: Aleksi Nieminen

text: Aleksi Nieminen (s. 15. joulukuuta 1991) on suomalainen jalkapalloilija, pelipaikaltaan keskikenttäpelaaja. Hän edustaa Tampereen Ilves-Kissoja. Aikaisemmin Nieminen on pelannut FC Hämeenlinnan sekä Valkeakosken Hakan joukkueissa.


title: Aleksi Nieminen

text: Nieminen teki ensiesiintymisensä pääsarjatasolla kaudella 2011 pelaten Valkeakosken Hakassa yhden liigaottelun, jossa hän tuli vaihdosta kentälle.


title: Jarruneste

text: Jarrunestettä käytetään ajoneuvoissa siirtämään jarrupolkimeen kohdistettu voima jarrusatulan mäntään tai jarrusylinteriin. Jarrumäntä puristaa jarrupaloja jarrulevyyn tai vastaavasti jarrukenkiä jarrurumpuihin, joka aiheuttaa jarrutustapahtuman renkaiden ja tien välillä. Jarrunesteeltä vaaditaan korkeaa kiehumispistettä ja kokoonpuristumattomuutta vaihtelevissa lämpötiloissa.


title: Jarruneste

text: Nykyaikaiset hydrauliikkaöljyt täyttävät jarrunesteeltä vaadittavat ominaisuudet. Yleisimmät käytössä olevat jarrunestelaadut ovat DOT 3, DOT 4, DOT 4-LV (Low Viscosity), DOT 5 ja DOT 5.1.


title: Jarruneste

text: Uudempien autojen ABS- ja ESP-jarrujärjestelmiin suositellaan usein alemman viskositeetin DOT 4-LV:n tai DOT5.1:n mukaista jarrunestettä, mikä takaa jarrujärjestelmän paremman vasteen jarrujen vielä ollessa kylmät. DOT 3:n, 4:n ja 5.1:n mukaiset jarrunesteet ovat glykolipohjaisia ja ne sitovat itseensä kosteutta (vettä).


title: Jarruneste

text: DOT 5 on näistä ainoa silikonipohjainen neste ja sitä ei voi sekoittaa muiden jarrunestelaatujen kanssa, eikä se yleensä sovellu tavanomaisiin ajoneuvoihin. DOT 5-neste ei sido itseensä vettä, joten se on yleisesti käytetty esimerkiksi armeijan ajoneuvoissa, joissa huoltovälit voivat olla hankalat toteuttaa. DOT 5 on suosittu kilpakäytössä, sillä tällöin ajoneuvoissa ei yleensä ole jarrutehostinta ja jarrunesteltä vaaditaan erittäin hyviä ominaisuuksia.


title: Jarruneste

text:
Jarrunestestandardit määrittelevät jarruneisteille vähimmäissuorituskyvyn, eli mm. kiehumispisteen kuivana (tuore jarruneste), kiehumispisteen märkänä (vettä imenyt jarruneste) ja maksimiviskositeetin. Yleisesti voisi todeta, että mitä suurempi DOT-luokitus, sen suorituskykyisempää (laadukkaampaa) jarruneste on.
Jarruneste on vaihdettava ensisijaisesti ajoneuvovalmistajan suosituksen mukaisesti (yleinen vaihtovälisuositus on 2 vuotta) tai muussa tapauksessa jos se on muuttunut alkuperäisestä ruskehtavaksi. Glykolipohjaiset jarrunesteet sitovat itseensä kosteutta, mikä huonontaa niiden ominaisuuksia ja aiheuttaa jarrujärjestelmässä korroosiota. Tämän vuoksi on erityisen tärkeää vaihtaa jarrunesteet säännöllisesti.


title: Kasperi Ojala

text: Kasperi Ojala (s. 23. toukokuuta 1991) on suomalainen jalkapalloilija, pelipaikaltaan hyökkääjä.


title: Kasperi Ojala

text: Ojala teki ensiesiintymisensä pääsarjatasolla kaudella 2011 pelaten Hakassa kuusi liigaottelua, joissa kaikissa hän tuli vaihdosta kentälle. Hän sai kauden aikana yhden varoituksen.


title: Jon Bernthal

text: Jonathan Edward ”Jon” Bernthal (s. 20. syyskuuta 1976) on yhdysvaltalainen näyttelijä, joka tunnetaan muun muassa sheriffi Shane Walshin roolista kauhusarjassa "The Walking Dead".


title: Jon Bernthal

text: Bernthal on kotoisin Washingtonin kaupungista. Hän opiskeli parikymppisenä Moskovan taiteellisen teatterin koulussa Venäjällä ja suoritti myöhemmin tutkinnon Harvardissa. Bernthalin alkuperäinen intohimo oli teatteri, ja hän päätyi näyttelemään televisioon alun perin kasvattaakseen ansioluetteloaan ja saadakseen siten teatterirooleja. Bernthalin ensimmäinen televisiorooli oli "" -sarjassa vuonna 2002.


title: Jon Bernthal

text: Vuosina 2010−2012 Bernthal näytteli siihenastisen uransa isoimmassa roolissa sheriffi Shane Walshia "The Walking Deadin" kahdella ensimmäisellä tuotantokaudella.


title: Jon Bernthal

text: Kesäkuussa 2015 Bernthal valittiin näyttelemään Tuomaria "Daredevil"-sarjan toisella tuotantokaudella. Kausi julkaistiin Netflixissä maaliskuussa 2016, ja pian sen jälkeen tilattiin Tuomarista kertova spin-off-sarja "The Punisher".


title: Jon Bernthal

text: Valkokankaalla Bernthal on esiintynyt muun muassa elokuvissa "The Wolf of Wall Street", "Fury", "Sicario", "The Accountant" ja "Baby Driver".


title: Sasha Popovitš

text: Aleksandr "Sasha" Popovitš (s. 8. toukokuuta 1993 Tampere) on suomalainen jalkapalloilija, pelipaikaltaan keskikenttäpelaaja. Hän edustaa Kolmosessa pelaavaa Tampere Unitedia.


title: Sasha Popovitš

text: Popovitš teki ensiesiintymisensä pääsarjatasolla kaudella 2011 pelaten kasvattajaseurassaan Hakassa 11 liigaottelua, joista kolme avauskokoonpanossa. Kaudella 2012 Popovitš pelasi Hakassa yhdeksän liigaottelua. Hän edusti seuraa myös Ykkösen kaudella 2013 pelaten 14 sarjaottelua, joissa hän teki kaksi maalia. Hakassa pelatessaan Popovitš kävi myös lainalla I-Kissoissa 2011 ja P-Iiroissa 2013, joissa hän pelasi yhteensä kolme Kakkosen ottelua.


title: Sasha Popovitš

text: Kaudella 2014 Popovitš saavutti nousun Kakkosen MP:ssä pelaten 26 sarjaottelua ja tehden kolme maalia. Kaudella 2015 hän edusti MP:tä Ykkösessä täsmälleen samoin tilastoin. Tammikuussa 2016 Popovitš siirtyi Kolmosen Tampere Unitediin.


title: Sasha Popovitš

text: Popovitš on pelannut Suomen alle 18-vuotiaiden maajoukkueessa kaksi ottelua vuonna 2011.


title: Sasha Popovitš

text: Hänen isänsä on entinen jalkapalloilija Valeri Popovitš.


title: Johanna Mäkelä

text: Johanna Mäkelä (s. 14. helmikuuta 1961 Helsinki) on Helsingin yliopiston ruokakulttuurin professori.


title: Johanna Mäkelä

text: Mäkelä valmistui valtiotieteiden tohtoriksi Helsingin yliopistosta 2002. Hänen sosiologian alaan kuuluvan väitöskirjansa oli otsikoitu "Syömisen rakenne ja kulttuurinen vaihtelu".


title: Johanna Mäkelä

text: Työurallaan hän on toiminut Helsingin yliopistossa tutkijana 1990–2000 sekä Kuluttajatutkimuskeskuksessa erikoistutkijana 2000–2001 ja tutkimuspäällikkönä 2001–2012. Vuonna 2012 hän aloitti Helsingin yliopistoon lahjoitusprofessuurina perustetussa ruokakulttuurin professorin tehtävässä ensimmäisenä alan professorina Suomessa.


title: Johanna Mäkelä

text: Mäkelän puoliso on Kokoomuksen kansanedustaja Juhana Vartiainen. Heillä on vuonna 1998 syntynyt poika. Johanna Mäkelän isä on professori Klaus Mäkelä.


title: Saade Vol. 2

text: Saade Vol. 2 on ruotsalaisen poplaulaja Eric Saaden kolmas studioalbumi, joka julkaistiin 30. marraskuuta 2011. Albumi on jatkoa saman vuoden kesäkuussa julkaistulle Saade Vol. 1:lle.


title: Saade Vol. 2

text: Albumin ensimmäisenä singlenä julkaistiin "Hotter Than Fire" 2. marraskuuta 2011, ja se debytoi Ruotsin singlelistalla viidentenä.


title: Windows on the World

text: Windows on the World oli New Yorkin World Trade Centerin kaksoistornien Pohjoistornin (One World Trade Center) 106. ja 107. kerroksessa sijainnut ravintolakompleksi, joka käsitti kaksi ravintolaa, "Windows on the Worldin" ja "Wild Bluen", sekä baarin nimeltä "The Greatest Bar on Earth". Lisäksi kerroksissa oli myös tiloja yksityistilaisuuksille. Windows on the World käsitti 4 600 neliömetriä lattiapinta-alaa ja paikat 240 asiakkaalle. Ravintola aloitti toimintansa huhtikuussa 1976 ja se tuhoutui syyskuun 11. päivän iskuissa World Trade Centerin kaksoistornien romahdettua.


title: Windows on the World

text: Ravintoloitsija Joe Baum kehitti ja toteutti suunnitelman perustaa ravintolakompleksi World Trade Centerin Pohjoistornin ylimpiin kerroksiin. Olemassaolonsa aikana Windows on the Worldista oli yksi New Yorkin tunnetuimmista ravintoloista. Vuonna 1993 Windows on the World jouduttiin sulkemaan moneksi vuodeksi 25 miljoonaa dollaria maksaneen peruskorjauksen vuoksi World Trade Centerin pommi-iskun jälkeen. Ravintola avattiin uudelleen vuonna 1996. Vuonna 2000, ravintolan viimeisenä kokonaisena toimintavuotena, Windows on the Worldin tulot olivat 37 miljoonaa dollaria tehden siitä Yhdysvaltojen taloudellisesti menestyneimmän ravintolan. Windows on the Worldin viimeisenä pääkokkina toimi Michael Lomonaco.


title: Windows on the World

text: Ravintolakompleksi tuhoutui syyskuun 11. päivän iskuissa vuonna 2001, kun 19 terroristia otti haltuunsa neljä matkustajalentokonetta Yhdysvalloissa. Yksi kaapatuista koneista oli American Airlinesin lento 11, joka törmäsi One World Trade Centeriin kello 8.46 paikallista aikaa. Iskuhetkellä Windows on the Worldissa oli käynnissä vakituinen aamiaistarjoilu ja Risk Waters Financial Technology -yhtiön kongressi. Kaikki ravintolassa lentokoneen törmäyshetkellä olleet ihmiset selvisivät hengissä törmäyksestä, mutta menehtyivät myöhemmin rakennuksen tulipaloihin. Yksi syy siihen, ettei kukaan ravintolassa olija selvinnyt, oli kaikkien uloskäyntien tuhotuminen iskussa. Osa asiakkaista ja henkilökunnasta menehtyi savumyrkytykseen, ja jotkut tekivät itsemurhan hyppäämällä rakennuksesta pakoon leviäviä tulipaloja. Loput, tulipaloista hengissä selvinneet, saivat surmansa kello 10.28, 102 minuuttia lentokoneen iskeytymisen jälkeen, kun One World Trade Center sortui. Iskuhetkellä ravintolassa oli töissä 72 henkilökunnan jäsentä (joista yksi oli Christine Olender, ravintolan aamuvuorossa ollut esimies, jonka epätoivoiset puhelinsoitot viranomaisille olivat viimeiset Windows on the Worldista saadut viestit), 16 Risk Waters -yhtiön työntekijää ja 76 muuta asiakasta. Viimeiset ihmiset, jotka lähtivät ravintolasta ennen iskua, olivat Michael Nestor, Liz Thompson ja Geoffrey Wharton. He lähtivät vain kaksi minuuttia ennen törmäystä kello 8.44.


title: Windows on the World

text: Syyskuun iskujen jälkeen perustettiin Windows of Hope Family Relief Fund -niminen rahasto, jonka tarkoituksena on tarjota tukea ja palveluja perheille, jotka menettivät Windows on the Worldissa työskennelleen omaisensa iskuissa. Rahaston perustajien joukossa olivat muun muassa ravintolan pääkokki Michael Lomonaco ja omistaja David Emil.


title: Windows on the World

text: One World Trade Centeriin suunniteltiin Windows on the Worldin uudelleenavaamista; suunnitelma kuitenkin keskeytettiin maaliskuussa 2011 taloushuolien ja pienen kiinnostuksen takia.


title: Windows on the World

text: Vuonna 2006 joukko Windows on the Worldin entistä henkilökuntaa perusti New Yorkiin Colors-nimisen ravintolan, jonka tarkoituksena on kunnioittaa iskuissa kuolleita työtovereita. Ravintolan ruokalistassa on yhtäläisyyksiä Windows on the Worldin ruokalistaan.


title: Jerry Voutilainen

text: Jerry Voutilainen (s. 29. maaliskuuta 1995 Kuopio) on suomalainen jalkapalloilija, joka edustaa Veikkausliigassa pelaavaa Vaasan Palloseuraa. Hän on pelipaikaltaan keskikenttäpelaaja tai oikea laitapuolustaja.


title: Jerry Voutilainen

text: Voutilainen teki ensiesiintymisensä pääsarjatasolla kaudella 2011 pelaten kaksi liigaottelua, joissa molemmissa hän tuli kentälle vaihdosta. Kaudella 2012 hän pelasi 17 liigaottelua ja teki niissä kolme maalia.


title: Jerry Voutilainen

text: Voutilainen on pelannut viisi nuorten maaottelua ja 32 poikien maaottelua.


title: Juuso Kupiainen

text: Juuso Kupiainen (s. 21. maaliskuuta 1994) on suomalainen jalkapalloilija, pelipaikaltaan keskikenttäpelaaja. Hän edustaa Veikkausliigassa pelaavaa Kuopion Palloseuraa.


title: Juuso Kupiainen

text: Kupiainen teki ensiesiintymisensä pääsarjatasolla kaudella 2011 tullen yhdessä liigaottelussa vaihdosta kentälle.


title: Mindoronpöllönen

text: Mindoronpöllönen ("Otus mindorensis") on pöllöihin kuuluva lintu. Se on kotoperäinen Filippiinien seitsemänneksi suurimmalla saarella Mindorolla.


title: Mindoronpöllönen

text: Sen elinpiiriä ovat subtrooppiset ja trooppiset metsät yli 700 metrin korkeudessa vuoristossa Mindoron saaren keskiosissa. Yli 1 000 metrin korkeudessa se on yleinen. Sitä on tavattu 700–900 metrin korkeudessa Iglit-Bacon vuoren kansallispuistossa, jossa se on yleinen. Koska kuitenkin linnun jäljellä oleva elinalue on pieni, sen populaation kokonaismäärä ei ole suuri. Saaren vuoristometsiä on kaadettu hyvin laajalti, ja metsänhakkuu jatkuu yhä ja voi siis olla uhka linnulle.


title: Helsingin junkkarikoulu

text: Helsingin junkkarikoulu, varsinaisesti "Helsingin jalkaväen junkkariopisto" ( oli Helsingissä joulukuusta 1846 vuoteen 1879 toiminut sotilasopetuslaitos, jossa opetettiin tulevia vänrikkejä tehtäviinsä.


title: Helsingin junkkarikoulu

text: Koulun tarkoituksena oli opettaa suomalaisille vapaaehtoisille sotatiedettä ja venäjää. Koulu ei kuitenkaan ollut vain suomalaisia varten, vaan muitakin oppilaita otettiin siten, että noin kaksi kolmasosaa oli nimiltään suomalais-ruotsalaisia. Maaliskuussa 1844 Suomen senaatti antoi perustamishankkeelle rahoitusta.


title: Helsingin junkkarikoulu

text: Junkkarikoulu toimi aluksi vuokratiloissa. Oma talo saatiin vuonna 1850 salaneuvos Otto Wilhelm Klinckowströmin 1800-luvun alussa rakennuttamasta uusgoottilaista tyyliä edustaneeseesta palatsista Liisantorin varrelta. Valtio hankki palatsin Klinckowströmin kuoltua. Koulussa opetettiin venäläisessä jalkaväkidivisioonassa palveleville suomalaisille aliupseereille ja upseerikokelaille erilaisia sotilasaineita sekä venäjän kieltä. Sana junkkari tulee saksan kielen sanasta "junker", ja tätä termiä käytettiin Venäjällä upseerikokelaasta. 1860-luvulla koulun pääsyvaatimuksia tiukennettiin ja vapaiksi jääneille paikoille otettiin Venäjältä tulleita oppilaita. Tästä oli suuri apu koulun taloudelle, vaikkakin venäläisten osuus pysyi pienenä.


title: Helsingin junkkarikoulu

text: Koulu lakkautettiin 1879, kun Suomen senaatti ei halunnut enää ylläpitää sitä. Entinen palatsirakennus purettiin 1880-luvun alussa, ja paikalle rakennettiin Uudenmaan tarkk'ampujapataljoonan kasarmit. Koko olemassaolonsa ajan helsingin junkkarikoulu oli merkittävä upseerien kouluttaja. Vuoteen 1871 mennessä sieltä valmistui kaikkiaan 381 upseeria, joista 160 oli suomalaisia. Vuodesta 1872 alkaen oppilaiden määrä kasvoi niin, että valmistuneita oli 80 upseeria vuodessa.


title: Molukkienpöllönen

text: Molukkienpöllönen ("Otus magicus") on pöllöihin kuuluva lintu. Sitä tavataan Indonesiassa Itä-Timorilla.


title: Molukkienpöllönen

text: Sen elinpiiriä ovat subtrooppiset ja trooppiset kosteat alavat metsät ja suot, hävitetyt metsät ja viljellyt alueet.


title: Molukkienpöllönen

text: Se on elinalueellaan hyvin runsaslukuinen, joten se ei ole uhattu.


title: Molukkienpöllönen

text: Sillä on kymmenen alalajia


title: Kupiainen

text: Kupiainen on suomalainen sukunimi, joka on muun muassa seuraavilla henkilöillä:


title: Voutilainen

text: Voutilainen on suomalainen sukunimi, joka on muun muassa seuraavilla henkilöillä:


title: Momoiro Clover Z

text: Momoiro Clover Z (), lempinimeltään Momoclo, on vuonna 2008 muodostettu, viidestä tytöstä koostuva japanilainen yhtye, joka esittää muun muassa poppia, ja joskus myös rokkia.


title: Timeline

text: Timeline tai Time Line voivat viitata seuraaviin asioihin:


title: Intian maantiede

text: Intian maantiede on maan suuren koon takia monipuolista. Intia on pinta-alaltaan maailman seitsemänneksi suurin valtio ja asukasluvultaan maailman toiseksi suurin. Intian naapurimaita ovat Bangladesh, Myanmar (Burma), Kiina, Bhutan, Nepal ja Pakistan. Intian pääkaupunki on New Delhi. Intia voidaan jakaa kolmeen geologiseen alueeseen: Himalajan vuoristoon, Indo-Gangesin tasankoon ja Intian niemimaahan. Intia ulottuu pohjois-eteläsuunnassa leveyspiiriltä 8 leveyspiirille 33, ja sille välille mahtuu monenlaisia ilmastovyöhykkeitä.


title: Intian maantiede

text: Himalajan vuoristossa on ympäri vuoden lunta ja jäätä, rannikolla vallitsee trooppinen ilmasto. Maan luoteisosassa on aavikkoa, koillisosassa hedelmällisiä riisipeltoja. Aasian monsuuni vaikuttaa lähes koko Intiassa. Lounaismonsuuni tuo sateet maan eteläosaan kesäkuun alussa ja ne etenevät pohjoiseen kuuden viikon kuluessa. Sateiden voimakkuus vaihtelee vuodesta toiseen: joskus on kaatosateita, toisina vuosina sateet jäävät niukoiksi. Sadekausi jatkuu lokakuuhun. Joulukuusta helmikuuhun on kuivaa ja viileää, maaliskuusta toukokuuhun kuumaa ja kuivaa.


title: Intian maantiede

text: Intiassa virtaa seitsemän suurta jokea: Ganges, Brahmaputra, Yamuna, Godavari, Kaveri, Narmada ja Krishna. Lisäksi Indus virtaa jonkin matkaa Intian puolella matkallaan Tiibetistä Pakistaniin. Valtioon kuuluu myös kolme saariryhmää: Lakkadiivit, Andamaanit ja Nikobaarit sekä Sunderbaanit. Maan korkein kohta on Kanchenjunga, 8 598 metriä.


title: Intian maantiede

text: Intia sijaitsee Intian niemimaalla, joka muodostui mannerliikuntojen myötä kun Intian laatta irtaantui Madagaskarista ja työntyi Euraasian laattaa kohti muodostaen Himalajan vuoriston.


title: Intian maantiede

text: Intiassa on monipuolinen ilmasto ja sen kasvilajisto on suurempi kuin missään muussa maassa, ainakin 45 000 lajia. Niiden joukossa on yli kolme tuhatta lajia, joiden käyttö lääkekasvina ja rohdoksena on dokumentoitu.


title: Intian maantiede

text: 33 % Intian kasveista on endeemisiä. Intiassa on monia äärimmäisen uhanalaisia eläimiä, kuten sumatransarvikuono, kääpiösika ja malabarinisosivettikissa. Kaikkiaan maassa elää 316 nisäkäslajia, joista 44 on endeemisiä.


title: Intian maantiede

text: Unescon maailmanperintöluettelossa on 28 kohdetta Intiasta. Luontokohteita on viisi: Kazirangan kansallispuisto, Keoladeon kansallispuisto, Manasin luonnonsuojelualue, Nanda Devin ja Valley of Flowersin kansallispuisto sekä Sundarbanin kansallispuisto. Kulttuurikohteita ovat Agran linnoitus, Ajantan luolastot, Bhimbetkan kalliosuojat, Champaner-Pavagadhin arkeologinen puisto, Chhatrapati Shivaji Terminus, Cholan elävät temppelit, Elephanta-luolat, Elloran luolat, Goan kirkot ja luostarit, Hampin monumentit, Humayunin hauta Delhissä, Intian vuoristorautatiet, Jantar Mantar, Khajurahon monumentit, Konarakin aurinkotemppeli, Mahabodhin temppelikokonaisuus Bodh Gayassa, Mamallapuramin monumentit, Mogulikaupunki Fatehpur Sikri, Pattadakalin monumentit, Punainen linnoitus, Qutab Minar monumentteineen Delhissä, Sanchin buddhalaiset monumentit, sekä Taj Mahal.


title: Intian maantiede

text: Intia on jaettu 28 osavaltioon, kuuteen liittovaltion alueeseen sekä pääkaupunkialueeseen.


title: Intian maantiede

text: Vuoden 2010 väestöarvioiden mukaan Intiassa on 43 miljoonakaupunkia, vaikka mukaan laskettaisiin vain kaupunkien asukasluku, eikä ympäröivän metropolialueen asukasmäärää. Luettelossa on kymmenen suurinta.


title: Indianan yliopisto Bloomingtonissa

text: Indianan yliopisto Bloomingtonissa on julkinen yliopisto Bloomingtonissa, Indianassa. Se kuuluu Indianan yliopiston kampusalueisiin.


title: Indianan yliopisto Bloomingtonissa

text: Indianan osavaltion hallinto päätti yliopiston perustamisesta vuonna 1820. Kaksi vuotta myöhemmin alueen rakennustyöt aloitettiin. Yliopisto aloitetti toimintansa vuonna 1824, jolloin ensimmäiset opiskelijat aloittivat opiskelun. Koulu tunnettiin aluksi nimellä "State Seminary", mutta vuonna 1838 nimeksi muutettiin Indianan yliopisto ().


title: Indianan yliopisto Bloomingtonissa

text: Vuonna 2010 Indianan yliopisto listattiin maailman 90:nneksi ja Yhdysvaltain 50:nneksi parhaaksi yliopistoksi.


title: Sami Räsänen

text: Sami Räsänen (s. 17. lokakuuta 1992) on suomalainen jalkapalloilija, pelipaikaltaan puolustaja. Hän edustaa Itä- ja Keski-Suomen kolmosessa pelaavaa Kurkimäen Kisaa.


title: Sami Räsänen

text: Räsänen teki ensiesiintymisensä pääsarjatasolla kaudella 2011 pelaten kaksi liigaottelua, joissa molemmissa hän tuli kentälle vaihdosta. Seuraavalla kaudella hän pelasi 11 ottelua.


title: Sami Räsänen

text: Räsänen on pelannut yhden nuorten maaottelun ja 12 poikien maaottelua.


title: Sami Räsänen

text: Ensimmäisessä virallisessa KuKi-debyytissään Räsänen heilutti verkkoa kaksi kertaa, kun KuKi voitti Regions' Cupin toisella kierroksella Lehmon Pallon lukemin 5-0.


title: Ratkaisun hetki

text: Ratkaisun hetki ("The Verdict") on vuonna 1982 kuvattu oikeussalidraamaelokuva, joka perustuu Barry Reedin romaaniin. Elokuvan pääosia esittävät Paul Newman, Charlotte Rampling, Jack Warden, James Mason, Milo O'Shea ja Lindsay Crouse. Elokuvan on ohjannut Sidney Lumet.


title: Ratkaisun hetki

text: Bruce Willis ja Tobin Bell vilahtavat elokuvassa avustajina, tarkkailijoina oikeussalissa. Elokuva oli Bruce Willisin ensimmäisiä.


title: Ratkaisun hetki

text: Elokuva sai 96 % positiivisen arvostelun Rotten Tomatoes sivustolta ja on äänestetty 254 maailman parhaan elokuvan listalle. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Atlantic Coast Conference

text: Atlantic Coast Conference (ACC) on yksi NCAA:n konferensseista. Sen toiminta aloitettiin vuonna 1953 ja konferenssiin kuuluu kaksitoista yliopistoa. Vuoteen 2014 mennessä koulujen määrää nostetaan neljääntoista.


title: Impulse

text: Impulse voi tarkoittaa ainakin seuraavia:


title: Riemukupla: Tankki täynnä

text: Riemukupla: Tankki täynnä on vuonna 2005 ensi-iltansa saanut Angela Robinsonin ohjaama elokuva.


title: Riemukupla: Tankki täynnä

text: Suomenkielisen ääniversion ohjasi Markus Bäckman.


title: Yhdistetyn maailmancup 2011–2012

text: Yhdistetyn maailmancup 2011–2012 alkoi 25. marraskuuta 2011 Kuusamossa ja päättyi 10. maaliskuuta 2012 Oslossa. Kauden aikana järjestettiin 23 henkilökohtaista kilpailua sekä kolme joukkuekilpailua.


title: Oivan ja Onnin jouluseikkailu

text: Oivan ja Onnin jouluseikkailu on vuonna 1998 ilmestynyt kanadalainen lastenelokuva. Sen on ohjannut Buzz Potamkin.


title: Fjodor Sergejev

text: Fjodor Andrejevitš Sergejev, puoluenimeltään Artjom (; 19. maaliskuuta 1883 Kurskin läänin Fatežin kihlakunnan Glebovon kylä – 24. heinäkuuta 1921) oli venäläinen bolševikkijohtaja.


title: Fjodor Sergejev

text: Artjom syntyi talonpojan perheeseen. Hän opiskeli Moskovan teknisessä korkeakoulussa ja liittyi Venäjän sosiaalidemokraattiseen työväenpuolueeseen vuonna 1901. Vuonna 1905 hän johti Harkovan bolševikkijärjestöä sekä siellä joulukuussa tehtyä kapinayritystä. Pidätyksen ja paon jälkeen Artjom johti Permin puoluekomiteaa vuonna 1906 ja osallistui bolševikkien puoluekokoukseen vuonna 1907. Samana vuonna hänet karkotettiin Siperiaan. Vuonna 1910 Artjom pakeni Australiaan, jossa hän jatkoi poliittista toimintaa. Venäjälle hän palasi vuonna 1917.


title: Fjodor Sergejev

text: Vuonna 1917 Artjom toimi bolševikkipuolueen Donetskin aluekomitean byroon sihteerinä, osallistui kuudenteen puoluekokoukseen ja valittiin puolueen keskuskomitean jäseneksi. Lokakuussa hän osallistui vallankumoustapahtumiin Harkovassa ja Donbassissa. Marraskuussa hänet valittiin Harkovan neuvoston ja läänin vallankumouskomitean puheenjohtajaksi sekä joulukuussa Ukrainan toimeenpanevan keskuskomitean jäseneksi. Vuonna 1918 Artjom oli Donetskin ja Krivoi Rogin neuvostotasavallan kansankomissaarien neuvoston puheenjohtaja ja Ukrainan kommunistipuolueen keskuskomitean jäsen. Tammikuusta 1919 lähtien hän toimi Ukrainan väliaikaisen hallituksen varapuheenjohtajana ja johti Denikinin armeijan vastaista taistelua Donbassissa. Vuonna 1920 hän oli Donetskin läänin toimeenpanevan komitean puheenjohtaja.


title: Fjodor Sergejev

text: Artjom valittiin NKP(b):n keskuskomitean ehdokasjäseneksi vuonna 1919 ja sen varsinaiseksi jäseneksi vuonna 1920. Vuosina 1920–1921 hän työskenteli Moskovan puoluekomitean sihteerinä ja vuorityöläisten liiton keskuskomitean puheenjohtajana. Hän oli myös Venäjän toimeenpanevan keskuskomitean jäsen.


title: Fjodor Sergejev

text: Artjom kuoli uutta pikajunamallia ("aerovagon") kokeiltaessa tapahtuneessa onnettomuudessa. Hänet on haudattu Moskovan Punaiselle torille. Neuvostoaikana hänen mukaansa nimettiin kaupunkeja, katuja ja muita kohteita.


title: Bob Knight

text: Robert Montgomery "Bob" Knight (s. 25. lokakuuta 1940 Massillon) on yhdysvaltalainen entinen koripallovalmentaja. Hän on saavuttanut toiseksi eniten voittoja yliopistovalmentajista.


title: Bob Knight

text: Knight pelasi yliopistokoripalloa Ohion osavaltionyliopistossa, jossa hän voitti NCAA-mestaruuden vuonna 1960. Hän aloitti vain muutaman ottelun aloitusviisikossa, mutta oli joukkueen niin sanottu kuudes mies. Valmistuttuaan yliopistosta Knight aloitti apuvalmentajana Cuyahoga Fallsin lukiojoukkueessa. Ainoastaan vuoden jälkeen hän siirtyi armeijan West Pointin apuvalmentajaksi. Vuonna 1965 Knight siirtyi joukkueen päävalmentajaksi, jolloin hänestä tuli historian nuorin yliopistovalmentaja. Hänen alaisuudessaan armeijan joukkue voitti 102 ottelua ja hävisi 50. Joukkue eteni myös neljä kertaa NIT-turnaukseen, jossa se oli parhaimmillaan kolmas.


title: Bob Knight

text: Vuonna 1971 Knight siirtyi Indianan yliopiston päävalmentajaksi. Hänen valmentajaurallaan koulu voitti NCAA-turnauksen kolme kertaa vuosina 1976, 1981 ja 1987. Knight valmensi samanaikaisesti myös Yhdysvaltain maajoukkueen olympiakullalle vuonna 1984. Hän valmensi Indianan yliopistoa aina vuoteen 2000 asti. Tällöin julkisuuteen oli noussut Knightin huono käyttäytyminen sekä entisiin pelaajiin kohdistunut väkivalta, joiden johdosta hänet vapautettiin.


title: Bob Knight

text: Yhden välivuoden jälkeen Knight jatkoi valmennusta Texas Techin yliopistojoukkueessa. Hän valmensi joukkuetta vuoteen 2008 asti, jonka jälkeen hän vetäytyi koripallosta. Knight voitti valmennusurallaan ennätykselliset 902 ottelua.


title: K-On!

text: K-On! (けいおん! Keion!) on japanilainen manga- ja anime-sarja. K-On!-sarjakuva ilmestyi Manga Time Kirara -lehdessä vuosina 2007–2010, minkä jälkeen siitä on alettu julkasta itsenäisiä laitoksia. Manga on poikinut kahden tuotantokauden mittaisen animaatiosarjan, kaksi OVA-animaatiota ja yhden PSP-pelin. Lisäksi animesarjaan liittyvä elokuva ilmestyi joulukuussa 2011. Suomeksi K-ON! on ilmestynyt heinäkuusta 2011 alkaen Punaisen jättiläisen kustantamana. Teoksia on yhteensä kuusi: neljä varsinaista ja kaksi ekstraosaa.


title: K-On!

text: Neljä lukion aloittanutta tyttöä liittyy musiikkikerhoon ja yrittää pelastaa sen lakkauttamiselta. Tämä ei suju ongelmitta, sillä kerhobändin kitaristiksi valitaan hieman yksinkertainen tyttö, Yui Hirasawa, jolla ei ole aluksi mitään kokemusta musiikista. Tytöt viettävät paljon aikaa kerholuokassa, muun muassa syöden herkkuja ja juoden teetä. Kerho on vaarassa useammin kuin kerran. Ensin sitä uhkaa Yuin heikko koulumenestys: ellei hän suorita hyväksytysti reputtamaansa koetta, kerho lakkautetaan. Seuraavaksi todetaan, ettei kerho voi olla virallinen ilman ohjaajaa, mutta tytöt saavat suostuttelulla ja kiristyksellä opettaja Sawako Yamanakan ryhtymään tehtävään. Kerho tarvitsee säilyäkseen myös uusia jäseniä, eikä niiden hankinta suju hyvin.


title: Kuskohygriini

text: Kuskohygriini (CHNO) on pyrrolidiinirakenteen sisältävä alkaloidi. Sitä esiintyy erityisesti "Erythroxylum cocan" ja muiden kokapensaiden lehdissä ja monissa "Solanales"-lahkon kasveissa, kuten belladonnassa ("Atropa belladonna") ja hulluruoholajin "Datura discolor" juurissa. Kuskohygriini on öljymäinen vesiliukoinen neste.


title: Kuskohygriini

text: Monien muiden pyrrolidiinialkaloidien tavoin kasvit syntetisoivat sitä lähtien ornitiiniaminohaposta, josta muodostuu putreskiinia ja edelleen N-metyyli-Δ-pyrroliumkationi. Tämä kationi kondensoituu Mannich-reaktiolla toisen N-metyyli-Δ-pyrroliumkationin ja asetoetikkahapon tai asetyylikoentsyymi-A:n kanssa kanssa muodostaen kuskohygriiniä. Kuskohygriinin rakenne sisältää kaksi kiraliakeskusta. Luonnossa se on optiivisesti inaktiivisena meso-kuskohygriininä. Puhtaat (+)- ja (-)-kuskohygriinit rasemisoituvat liuoksessa hygriinin tavoin hyvin nopeasti.


title: Happy Feet 2

text: Happy Feet 2 () on vuonna 2011 ensi-iltansa saanut australialais-yhdysvaltalainen animaatioelokuva, jonka on ohjannut George Miller. Keisaripingviinihahmojen seikkailuista kertova elokuva on jatko-osa saman ohjaajan vuoden 2006 elokuvalle "Happy Feet".


title: Moncef Zerka

text:
Moncef Zerka (, s. 30. elokuuta 1981 Orléans, Ranska) on marokkolainen jalkapalloilija. Hyökkääjänä pelaava Zerka edustaa Major League Soccerissa New England Revolutionia.
__notoc__
Zerka aloitti jalkapalloilun US Orléansin junioreissa, josta hän siirtyi edustamaan Nancyn kakkosjoukuetta kaudella 1999–2000. Seuraavalla kaudella hän siirtyi edutukseen kesken kauden ja edusti sittemmin joukkuetta aina vuoteen 2009 saakka. Zerka oli muun muassa ratkaisevassa roolissa joukkueen voitettua Ranskan liigacupin vuonna 2006.


title: Moncef Zerka

text: 18. elokuuta 2011 Zerka siirtyi vaapa-agenttina Yhdysvaltoihin New England Revolutioniin.


title: Moncef Zerka

text: Maajoukkuetasolla Zerka on edustanut Marokkoa vuosina 2001–2008. Hän oli mukana vuoden 2008 Afrikan-kisoissa. Lisäksi Zerka pelasi myös Marokon alle 23-vuotiaiden maajoukkueessa vuoden 2004 kesäolympialaisissa.


title: Ocean Shield -operaatio

text: Ocean Shield -operaatio on Naton Intian valtamerellä Afrikan sarven tienoilla tapahtuva operaatio, jossa suojataan kauppa-aluksia merirosvoukselta. Operaatio käynnistyi 17. elokuuta 2009.


title: Reaction Engines Skylon

text: Reaction Engines Skylon on brittiläinen Reaction Engines Limitedin (REL) kehitteillä oleva uudelleenkäytettävä avaruuslentokone. Kone on tyypiltään SSTO-avaruusalus, eli sen on tarkoitus nousta kiertoradalle ilman useamman rakettivaiheen käyttöä. Koneella on mahdollista kuljettaa joko rahtia tai rahtitilaan tulevan miehistömodulin avulla matkustajia avaruuteen. Yhden koneyksilön on arvioitu voivan lentää ainakin 200 lentoa.


title: Reaction Engines Skylon

text: Voimanlähteenään alus käyttää ilmaahengittäviä SABRE-rakettimoottoreita. Kone pystyy saavuttamaan ilmakehässä ilmakehän happea hapettimena käyttäen 5,4 machin nopeuden, jonka jälkeen ilmakehä käy liian ohueksi moottoreille ja hapettimena siirrytään käyttämään koneen säiliöissä olevaa nestehappea.


title: Reaction Engines Skylon

text: Skylonin maksimilasti matalalle kiertoradalle on 17 tonnia, eikä sillä pysty saavuttamaan korkeampia kiertoratoja. Laukaisut korkeammille kiertoradoille hoidetaan erillisellä uudelleenkäytettävällä kakkosvaiheella, jonka Skylon nostaa matalalle kiertoradalle, ja joka nostaa satelliitin korkeammalle kiertoradalle ja palaa sen jälkeen takaisin matalalle kiertoradalle, josta Skylon palauttaa sen rahtitilaansa ja tuo mukanaan takaisin lentokentälle.


title: Eetu Vähäsöyrinki

text: Eetu Risto Ilmari Vähäsöyrinki (s. 12. huhtikuuta 1990 Jyväskylä) on kilpauransa päättänyt suomalainen yhdistetyn hiihtäjä. Hän edusti Lahden Hiihtoseuraa. Hän on entisen Suomen Hiihtoliiton päävalmentajan ja maastohiihdon lajipäällikön Pekka Vähäsöyringin poika.


title: Eetu Vähäsöyrinki

text: Oslon MM-kilpailuissa 2011 Vähäsöyrinki oli normaalimäen Gundersen-kilpailussa 46:s ja suurmäen vastaavassa kilpailussa 47:s. Joukkuekilpailussa hän oli mukana Suomen seitsemänneksi sijoittuneessa joukkueessa. Val di Fiemmen MM-kilpailuissa 2013 hän sijoittui suurmäen Gundersen-kilpailussa 37:nneksi, joukkuekilpailussa kahdeksanneksi ja joukkuesprintissä 11:nneksi.